text:
Dagiti Anthropomorphism A Sarita
Maysa kadagiti kaay-ayok a sarita ket dagiti nasurat nga anthropomorphism. Diak ammo no apay, ngem nalabit, gapu ngata ta nagsursurattayon kadagitoy. Apaman a naammoan a nasurat nga anthropomorphism daytoy dumket metten a dagus iti essem a mangsiim no di man itedna ti regget a mangamiris no ania ti kayatna nga ibaga wenno ipasimudaag a tema. Masapul a takuaten ti mensahena santo amirisen. Saan ngamin a direkta a naibaga ti mensahe ditoy (ti kaaduan) no di ket mapidut kabayatan iti panangbasa, ken no ania ti readingmo isu dayta ti pakabuklan ti interpretasionmo. Eswes, pagwerretenna ti imahinasion.
Itay kallabes a Salip iti Sarita a Para Ubbing nga inesponsoran ti GUMIL Filipinas, napaliiw a limtaw manen ti ngayed ti sariugma (folktale) wenno ti nasurat iti anthropomorphism. Ti sarita (sariugma – sarita idi ugma) ket naikkan iti naintaoan a kalidad dagiti puersa ti nakaparsuaan (force of nature) tapno ideliberda ken itedda ti kapipintasan amin a motibo ken panggep ti sarita, ti mangipaay iti naimbag nga adal ken sursuro no di man kangangayedan nga inspirasion tapno maragpat ti ingpen biag. Iti ababa a pannao, dagiti agbibiag wenno karakter ket saan a tao no di ket puersa ti nakaparsuan nga inikkan iti naintaon a biag. Uray met dagiti inanimate objects (awanan biag) a naikkan iti naintaoan a panagbiag ket kapada met. Uray dagiti sarilaw-as (folklore) ket umarngi met laeng itoy. Uray dagiti ayup, mula ken dadduma pay a banag ket naikkan iti biag ken naintaoan a panagbiag. Dagitoy dagiti anthropomorphism.
Iti kaanoman dinto agkupas dagiti anthropomorphism – lalo no daytoy ket nasurat iti kapkapnekan a wagas. Saanda nga agkupas gapu iti ikutda a naisangsangayan a talugading – ti panangadal ken panangited iti patigmaan wenno pammagbaga. Maitutop la unay a para kadagiti ubbing. Ket uray metten a dagiti nataengan, apay ketdin a saan?
Maysa a klase ti sarita a nakaigameren iti panagbiag a nasken met a taldiapan ida iti agdama a panawen ken pasantaken ta isu dayta ti umno a pagteng.
Saan ketdi nga agdadamo wenno ubing ti Literatura Ilokana maipapan kadagiti kakastoy a sarita ta addadan dagitoy uray idi angged (time immemorial) ta dagiti dadduma ket, no diman kaaduan ket nagtitinnawidan, nagsisinublatan iti rabaw ti dila, nais-istoria kadagiti ubbing idi un-una, nabasbasa iti Bannawag ken dadduma pay a magasin.
Ken wen, nagtalinaed a nabayag kadagiti radio drama, a kas koma dagiti serie iti “Dagiti Sarsarita ni Uncle Pete” ni Pete Aromin, a nagtallopulo ti tunged idi napanen iti nagkaysa ni Uncle Pete, ngem saan a naginana ti sarsarita a para kadagiti ubbing ta inallawat a dagus ni Amor Cabaccang nga iniggamanna iti manon a dekada agingga iti agdama.
Nagsursurattayo met kadagiti alpabula (coined word for allegory and fable) iti las-ud ti lima a tawen iti radio drama (1992-1997). Naruay dagiti sinurattayo a fairytales, a dagiti dadduma, naipatarus iti porma a sarita manipud iti scriptwriting – agduma ngamin dagitoy ta adda dagiti nasken a sawen/ibaga iti scriptwriting a saanen a madakdakamat wenno idalan laeng iti pangngarig; sumagmamano dagitoy ti naipablasak iti Saringit Chronicle ken iti Tawid News Magasin, a kas iti “Kapwar,” “Ti Balbal,” “Boogles,” “ti Fenoderee,” “Ti Kilmoulis” “Ti Timazomb” ken dadduma pay. Insardengtayo iti nagipatarus idi nakumikomtayo kadagiti pakaseknan.
Kadagiti sinurat iti English, nalatak la unay dagiti koleksion ni Mabel Cook Cole a naipablaak idi 1916 – lalo ti maipapan iti sunggo ken pag-ong series, ti sarsarita maipapan iti puraw a karabasa – sarita maipapan iti kinaameng ken kinabukatot ti tao ken dadduma pay. Dayta kinabukatot ket naiparang a kas kinalabes iti panunot ken limmaksid iti nakaisigudan a talugading ken sursuro. Nagangayanna, ti nagpinget a maaddaan iti adu a kinabaknang ket isu met ti napukawan. Nagpinget a mangallop iti sangasalop, napukawan iti sangakaban! Ilocano Folktales kunana iti libro, kayatna a sawen nga addan dagitoy a sariugma sakbay ti 1916 a panangilibro ni Cole. Nabaknang ti Ilokano lit kadagiti kakastoy a sarsarita.
Nabaknang ti pagilian kadagiti fairytales, folktales ken folklores. Adda ti koleksion kadagitoy a mangipaneknek. Kas kadagiti inurnong ni nalatak a mannurat nga Ilokano ken Anak ti Vigan, Isabelo de los Reyes ken nasurat iti Spanish idi panawen ti Kastila. Gapu itoy a koleksionna isu nga inawagan dagiti scholars iti Ama ti Philippine folklore. Nagserbi pay subject ti panagadal dagiti literary scholars itay nabiit dagitoy a koleksionna. Dagiti laeng makaawat iti Spanish iti nagdisnudo a nangkalkal iti dulin ti national archive ken sinuratda dagiti napaliiwda ken komentoda kadagitoy a kinabaknang.
Saantayo nga awanen ti kinapudno, iti Philippine lit ket karaman met ditoy dagiti nasurat iti Spanish, a kas dagiti sinurat ni Rizal ken dadduma pay a mannurat idi panawen ti Kastila.
Pinadastayo met ti nagsursurat kadagiti adaptation ngem dagiti laeng limitations ti/dagitii karakter ken ti nagan ken/wenno kaarngi ti karakter ti piniduttayo nga inikkan iti nainlokanoan a biag. Kas koma ti “Kapwar” manipud iti “Jack-in-Iron,” ti “Ti Timmazomb” iti “Zombie” ken dadduma pay. Pinidut wenno binulodtayo dagiti karakter ken limitationsda ket binadoantayo ida iti kabukbukodantayo nga eksperiensa ni Ilokano nga isu iti inaramattayo iti serialized, babaen babaen iti karakter ni Rino Mistiko ken ti kaingungotna a ni Zeny. Agsipud ta maysa a mistiko ti bidatayo, ti mysticism ket saan a nailaksid itoy no di ket naibudi.
Nabaked nga ehemplo ti folktale ti “Ti Salip Da Kalgaw Ken Burarog” ni Joel Manuel. Makapaisem ti panagsalip da Kalgaw ken Burarog ket nabileg dagiti limtuad imahinasion – no ibasar iti agdama a kasasaad ti panawen, mabalin a kunaen, ni Kalgaw wenno ni Burarog wenno isuda a dua ket naidalit iti karkarna a sakit – sakit a nasken la unay a maagasan. Ta no saan a maagasan, agsagaba ti lubong iti nakaro nangnangruna dagiti umili. Ta saan kadi nga agsagsagaban ti lubong iti climate change ken global warming?
Nabaked met nga ehemplo ti folklore ti “Tubal” ti Ilokano super hero a sinurat ni (Ret.) Col. Rufino Re. Boadilla. Ni met laeng Col. Boadilla ti nangipatarus a sarilaw-as ti folklore. Kas ken ni Reynaldo A. Duque nga impatarusna iti legend – iti pasintawi. Ti sarilaw-as ni Col. Boadilla ket pudno la unay a namsek ti imahinasion ti author ket maaringan met dagiti agbasbasa.
Napintas nga anthropomorphism ti sarita nga ‘Apgad’ ni Karina Viola L. Bulong ken nangabak iti maikadua a gunggona iti kalkalpas a salip ti sarita a para ubbing nga inesponsoran ti Gumil Filipinas. Naisangsangayan ti karismana a sinurat. Ababa ngem namsek. Makapnek ta naideliberna ti mensahe nga isu iti panangibalat ti amak wenno buteng. Amin a tao ket sumango iti inaldaw-aldaw a panagbalbaliw; isu a mapasamak no kua ti saan a maliklikan a panagdakiwas. Adda dagiti seknan iti amak wenno buteng iti amin nga agdakiwas idinto nga adda met dagiti situtured a sumango iti balubal ti biag. Dagiti napinget, saan a pagduduaan iti panagsagrapda iti panagtamed. Ngem kadagiti seknan iti amak wenno buteng a sumango iti kinapudno, kasanon? Daytoy ti ababa a pakabuklan ti sarita.
Ket ti kakaisuna a solusion, ti patigmaan ken pammagbaga a naalut-ot iti kasin-awan amin a kananakem – kananakem dayta ni Ina Langit. Adda raya ti lawag nga agtaud kadagiti patigmaan ni Ina Langit ken ni Apgad. Ni Apgad a representation ti salt of the earth wenno pannakaasin dagiti tarumpingay tapno agserbida a kas naraniag a raya ti agsapa. Pannakaasin ti lubong.
Iti sabali a punto, ti proseso ti condensation wenno panagbalin ti tudo ket dakdakkel ti porsientona nga agtaud iti naapgad a danum (iti baybay) ta nalawlawa ti sakupen ti naapgad a danum ngem ti takdang; sa inayunmo pay ti saan a malapdan a pannakapasamak ti water spout – agpangato diay danum-baybay a mapan iti kaulpan santo agtinnag a kas arbis wenno tudo. Maitutop la unay ti nagan ti karakter – Apgad.
Ti pagpintasan la unay ti sarita ket ti udina, a nasupapakan iti pannakapnek ti amak ken buteng a nagalimutong iti barukong ni Apgad. Ti pannakapnek ni Apgad a nagbalinen a ramen iti nasantak a sabong ti kayanga ket narikna ti asinoman a nagbasa iti sarita.
Once again, inwawagayway ti sarita nga “Apgad” ti kinabileg ti anthropomorphism.
Napintas ti sarita ni Ms. Karina Viola L. Bulong… nabara a kablaaw!@
Sunday, September 11, 2011
Dagiti Anthropomorphism A Sarita
Sunday, September 04, 2011
TI BUOK A SALAKAN
Ti Buok A Salakan
Sarita ni Ma. Theresa B. Santos
I.
O, ZENY, adda kadi manen di katataw-an a karangetta. Saanak a low batt ita, he-he! Kare-recharge ti enerhiak ta kagapgapuk idiay Bantay Banahaw sadiay probinsia ti Quezon. Adu dagiti padak a mystic nag-fasting sadiay.
Haaaaaaaaaaay……!
Ha, ne, anian, nagunegen dayta sennaaymo, baket, he-he-he!
Karkarna ti mapaspasamak sadiay Barangay Libtong, Rino. Saggaysa a matmatay ti maysa a pamilia. Karkarna ti ipapatayda. Kaasida met. Uray dagiti dodoktor ket dida maibaga ti eksakto a rason. Karkarna a talaga ti mapaspasamak.
Puonay met daytan?
Daytoy ti dakkel a parikut, Rino, no dumtengen ti sumipnget, basta lattan bumsog ti tian ti biktima. Dumakkel a dumakkel ti tian aginga bumtak! Matay metten ti biktima. Dayta ti mangipapaay iti puzzle kadagiti dodoktor.
A-ania, bumtak? Sus…!
Wen, ket awan ti ammoda a makagapu!
Danum kadi ti linaon ti tian a bimtak ken maris amarilio a kasla nana ken nalangsi?
Kasta ngarud ti napaliiwda.
Hmp, aramid ti maysa a mangmangkik a! Kasta ti maysa a pattern ti aramidda ket…
Mangmangkik?
Wen. Maysa a nabileg a mangmangkik a kabaelanna a bilinen ti nakaparsuaan.
Bilinenna ti nakaparsuaan? Nakaskasdaaw. Kasano?
Adda kenkuana ti nangisit a bileg ti nakaparsuaan. Ditoy a nagtaud ti bilegna. Ket daytoy ti aramatenna kadagiti biktimaenna.
Nakaam-amak ngarud a…?
Wen, ket dagiti laeng addaan iti nangisit a pagsiriban iti makabael nga agaramid iti bumtak a tian. Dayta ti pattapattak itoy a kaso.
Ket maparmekta ngarud dayta a mangmangkik, Rino, maparmekta?
Nasken a takuatek pay ti kinaasinona. Nasken a maammoan no asino dayta a mangmangkik ken ti ikutna a bileg.
II.
O, ANIA, Rino, natakuatam kadin ti palimed ti mangmangkik?
Wen, Zeny, asawak. Kalpasan iti dua a lawas nga innak panagsukisok ken panagpaliiw, natakuatak met laeng. Nabileg unay. Nalaing a sumaep. Katukad ti agong ti sangapulo nga ugsa ti agongna.
Ow, kasta? Puonay a bilegnan?
Nalaing a sumaep iti kalabanna. Daytoy ti gapuna a di maasitgan iti asinoman a mangpadas a mangkontra ti bilegna. Ket kadagiti met mangpadas ti kabaelanna nga awan iti ammona maipapan mystisismo, saanda laengen a patuloyen ta saanda a maasitgan, nalabit nga umas-asidegda pay laeng, maungkeldan. Kastoy ti kabileg ti baket. Adda kenkuanan dagiti nagkaadu a bileg ti sipnget.
Dipay mangisaknapen ti alliaw no saan a malapdan? Kasano ngarud a parmeken, nay, lakay? Kasano?
Nalaka laeng, he-he-he…! Natakuatakon ti palimedna.
Kasano a natakuatam?
Babaen iti astral projection.
Astral projection?
Ti kangrunaan nga us-usaren dagiti psychic – dagiti pudno a pychic, a saan ket a dagiti sumanao dita a kayatda laeng iti makakuarta.
Ania ti astral projection?
OOBE wenno out of body experience. Babaen ti bileg ti spiritual a bagim, mapan daytoy iti yan ti mangmangkik tapno paliiwenna ti aramid daytoy a pasurot ti sipnget. Kastoy ti inaramidko a nangammo ti kinaasinona ken ti bilegna. Ta kaaduan dagiti addaan nangisit a pagsiriban ket saan a maasitgan no iti pisikal a bagi ti usaren. Di asitgan babaen iti OOBE, saan?
Isuronakto man met dayta, lakay. Nasken a masursurok met dayta a banag.
Wen. Nasken unay, baket, ta daytoyen ti naikur-it a lubongta, ti makidangadang kadagiti addaan iti nangisit a pagsiriban.
Ania ngarud ti panggepmo ita?
Mapanta idiay Brgy. Libtong. Kayatko a kasao dagiti nabatbati a kameng ti pamilia.
Ta apay?
No diak a maparmek iti sangonsangon daydiay a mangmangkik, parmekek babaen iti bukodna a sabidong. Uray no kasla laeng buok ti namnama, no nasken nga isu ti maaramid, maaramid no isu dayta ti sulosion ti parikut. Ta datayo a mistiko, agbatbatayo a kanayon iti kinapudno. Ket daytoy a kinapudno ti igamtayo. Daytoy a kinapudno ti mangwayawaya kadagiti naibalud iti nangisit a pagsiriban!
III.
ITI PUSEG ti rumiet a kabakiran nagikkis ti agam-ampayag a dakkel a nangisit a wak a taraken ti mangmangkik. Mabuteng pay dagiti ayup ket nagbuatitda nga immadayo, uray dagiti aguyas a nagbiag ket nagiinnunada a kimmalawikiw nga immadayo; iti pannakabuak dagiti tumatayab – billit, kulibangbang ken dadduma pay nga adda payakna, adu pay kadakuada ti naidungpar kadagiti kayo ken muymuyong ngem dida ingginggina dayta a napasamak kadakuada ta ad-adda a linaon iti isipda iti pannakaadayoda iti dayta a lugar – ti lugar ti mangmangkik. Ta no kastoy agritritual ti baket a mangmangkik, nadangkok la unay kadagiti amin a nagbiag ta asinoman a makitana, mapaliiwna a makaimatang wenno agsisiim iti ar-aramidenna ket saanna a pakawanen. Tiliwenna babaen ti nangisit a bilegna ket patayenna. Saan a kayat ti baket nga adda ti biangot iti ar-aramidenna.
Kuttongi ti baket, dulpet ta saan nga agdigdigos, isu a wakray ti nakaat-atiddog sugabba a buokna nga immangrag ken nagsalimpayak iti sibetna, ket agkaiwara dagiti naurot a buokna iti ruar ken iti uneg ti rukibna. Aggargarikgik iti sango ti agburburek a sinublan. Angot-angotenna-say-openna ti alingasaw ti agburburek a lutlutuenna a ramramot, bulbulong, tultulang ken buok, dutdot, ken dadduma pay. Nalabbaga dagiti matana. Nakaat-atiddog dagiti nangisit a kukona, nangisit met dagiti ngipenna, ken adda iggemna ti kanigidna nga iit a sagad nga aramatenna a tumayab wenno babaen iti pagsiriban a levitation. Agkaiwara dagiti bangabanga, paragpag ken nagduduma a tultulang iti aglawlaw ket makarurusok ti angotda lalo dagiti kabkabanga a linibasna kadagiti kamposanto no kasta a mairana a kabus ti Biernes nga isu ti panagukkonna kadagitoy a birtudna. Iti ruangan ti rukib, agbitbitin ti kasla takiag a karasaen a tarakenna ken ti lima a kakasla tangan a nangisit a manggagama a tarakenna met laeng.
IV.
ISUNAN, Roel, saanka nga agsangiten.
Manong Rino, natayen ti asawak. Ti dua nga anakko ken maysa a barito a kabsatko.. Pangaasim tulongannak iti pakarikutak.
Tulongankayo, Roel, saankayo a baybay-an.
Agyamanak, apo Mistiko. Nasken a matay dayta a mangmangkik iti kabiitan a panawen. Ta no saan, ad-adu pay ti biktimaenna.
Wen, Roel. Ngem nasken a sungbatam dagiti kayatko a maammuan.
Ania dayta, manong?
Awan ti ammom wenno adda ti pamalpalatpatam no adda ti pakainaiganna ti mangmangkik iti napalabas?
Diak ammo, manong, ngem nakuna idi ni Loida nga asawak nga adda kano ti nagarem kenkuana a lalaki a taga dita nay bakir. Pinaayna idi, a ti lalaki, siempre, ta agasawakami la ngaruden, adda payen uppat nga anakmi. Agtutubo kano ti lalaki.
Ania pay?
Maipagarup nga anak ti baket nga agnanaed idta bakir ti agtutubo. No apay ketdi a nagayat daydiay nga agtutubo ken ni baket ket adayon ti baetda.
Nalapsat ni baketmo, kuna dagiti kaarrubam.
Adda met ti pamuyaenna, a, manong.
Ehemn, ket? Ituloymo ti maipapan iti agtutubo.
Iti pannakapaay ti agtutubo, timmapuak kano iti rangkis, kuna met laeng ti baket idi nagsaritada kano. Makapungtot kano unay idi ti baket a mangiyikyikkis a balsenna ti asawak ken ti sibubukel a pamiliana babaen ti pannakabalinna. Ket patienmi nga adda pannakabalin daydiay a baket isu nga awan iti agpanggep a mangsapul kenkuana. Makaammo laengen, a, ni Apo Dios.
V.
O, ANIA, Rino, nakapanunotka kadin no ania ti kasayaatan a pamuspusan tapno maparmek dayta a mangmangkik?
Wen, Zeny. Babaen iti kasla buok a salakan. Wenno buok a salakan kunak man laengen ta agmetaporen, he-he!
Ania dayta a buok a salakan a kayatmo a sawen?
Isu ti kinapudno, Zeny. Isu nga ibilinko a sarakem daydiay a baket.
A-ania?! Susmariosepka met, lakay, ipasungalngalnak metten!
Dinak mulagatan a. Sarakem kadi, baket, ammok a kabaelam daytoy…
Mabutengak! Mabutengak unay, diak pay kayat iti maungkel!
Dika koma agbuteng, asawak. Iti kaanoman, saanka nga ipasungalngal iti peggad no dika kabaelan a salluadan. Bayabayenka met laeng. Addaak iti sibaymo babaen iti astral projection. Ket babaen iti telekinesis, ikallatikkonto iti isipmo dagiti rumbeng nga aramidem. Nalawag?
T-telekinesis?
Wen. Daytoy ti maysa pay a nalimed a pagsiriban, Zeny, asawak. Babaen ti bileg ti panunot, mabalinmo nga ikallatik ti mensahem iti maysa a tao iti isipna met laeng.
A, kasta gayam.
Isu a dika koma agbuteng. Basta parangrangem laeng dayta auram, saankanto a pulos a maan-ano. Agtalekka koma…
Ania ngarud ti aramidek iti rukib ti mangmangkik?
Allilawem. Ibagam nga adda ti ipatrabahom kenkuana. Adda ti kayatmo nga ipapatay babaen iti bilegna. Ket siempre, kunwari a ket, daydayawem ti kinabilegna, nga agtalekka iti kabaelanna, nga isu laeng ti ammom a mannakabalin amin tapno makiki ti isipna ket saannaka a paayen wenno dangran. Ti pannakakiki ti isip ket panangipasdek iti kompiansa; ket ti saan a naamiris a kompiansa ket pakaisagmakan. Saan nga ammo dagiti pasurot ti sipnget iti agamiris ta nakompiansada la unay kadagiti bagbagida. Kabatayatanna met, ikagumaam iti mangilibas iti naurot a buokna. Saanna a madlaw daytoy ta agkaiwara met laeng.
No di maasitgan, kunam met!
No dakami a patneng a mistiko. Makaasidegka met ngata ta nasursurom laeng kaniak dagiti ammom a kontra bileg-sipnget. No maammuanna nga adda ti ipaaramidmo, siguro makasidegka met kenkuana. Ngem no kadakami a mistiko, addaan iti pagilasinanda iti kinaasinomi. Babaen kadagiti matami, didakam’ kabaelan a perngen dagiti pasurot ti sipnget. Isu a perngemto no makipinnerreng kenka. Isu a no sumungsungadkami pay laeng wenno no masaepdakami pay laeng a, ket aglemmengdan wenno kumayakaydan. Isu a sika ti nasken a mangsarak kadaydiay a pasurot ti sipnget, Zeny, sika!
VI.
ANIA TI masapulmo kaniak, sika a babai?
Siak ni Zeny, daydayawek unay a mannakabalin amin.
Nadursokka, babai. Nagbasakbasakka iti pagnanaedak. Apay a dika nagbuteng kaniak a kas kadagiti dadduma?
Diak a pagbutngan ti raraemek unay, apo a mannakabalin. Umayak ketdi kenka agpasaranay iti nadagsen unay a pakarikutak. Ta awanen iti sabali pay nga asitgak no di laeng sika a mannakabalin amin. Isu a pangaasim ta saranayennak koma, madaydayaw a mannakabalin.
Hi-hi-hi! Saranay gayam. Ania dayta a saranay?
Wen, kayatko a patayem ti babaero nga asawak! Naumaakon kenkuana. Babaero, isugalna amin a kuartami, ket nalugin dagiti negosiomi. Nasken a mapukawen isuna tapno maalak metten ti tallo a million nga insurance-na.
Hi-hi-hi! Gamrodka met gayam, babai!
Amanos laeng a, no kuan, daydayawek a mannakabalin, saan? Ngem masapul a matay isuna iti natural death, ‘tay man basta lattan maungkel lattan wenno babaen iti sakit tapno makolektak ti insurance.
Ket kalpasan a maalam ti kuarta?
Agdennakaminto metten ti lalaki a nangisukatak kenkuana!
Adda met sabali a lalaki iti biagmo malaksid kenkuana?
No maaramidna ti agloko, apay ketdin a diak met maaramid? Ngipen iti ngipen a! Isuna laeng iti makabael?
Hi-hi-hi! Kaburburikka met gayam, babai. Naallilawak ngarud itay basbasaek ti kinataom. Addaanka met gayam iti nangisit a panagpuspuso, isu a tulonganka, hi-hi-hi! Ala, tulonganka.
Agyamanak madaydayaw a mannakabalin. Ngem, sakbayna a patayem ti asawak, kayatko pay nga umuna a patayem ti babai nga ikabkabbalay ti asawak! Parigatem ta innakto buyaen iti inna panagrigrigat a sumagpat ken patay!
Matungpal! Hi-hi-hi!
Kasta! Kasta ti kayatko daydayawek a mannakabalin! Uray agbayadak iti mano, no la ketdi matungpal ti pagayatak! Basta la ketdi makabalesak!
Dos sientos mil ti pagbayadmo, babai.
Wen, mayatak apo a manakabalin. Nayunakto pay dayta apaman a malpas ti ipapaaramidko kenka!
VII.
NAKAALAAKON iti buok ti mangmangkik, Rino. Ania ti sumaruno nga aramidek?
Zeny, anusam koma a buggoan. Siampuam a nalaing, koloram tapno sumileng ti ngisitna, putdem iti sangdudua a dangan. Bangbangluam wenno iyupermo pay ketdi iti bangbanglo a napaut a di agmamawmaw iti banglona ta namaymayat pay ket saan a mailasin ti baket ti bukodna a buok.
Sa kalpasanna?
Agsublika iti gukayabna. Itedmo ti tallo a kaputed a buok ket ibagam a ti buok ti babai ni lakaymo, he-he-he! Ibagam a naalam dayta a buok idi sinarakmo ket impungotpungotmo nga inggusugos iti tengnga ti kalsada. Ibagam nga aramidemto manen dayta no makitam tapno makiki latta ti panunotna.
Ti buok a mismo ti mangmangkik ti itedko?
Korek!
Di pinataynan ti bukodna a bagi?
Ininumna ti bukodna a sabidong, kunam a! Ha-ha-ha!
A, isu met laeng a kunam nga uray kasla buok ti namnama no isu ti yan ti pannakaparmek, nasken a mapasamak!
VIII.
KET SINARAK ni Zeny ti mangmangkik. Natay ti baket ta inamlinganna ti bukodna a bagi; daytoy ti mangipaneknek, a ti kinapudno ti mangwayawaya ti tao ken iti kaanoman dinto agtalinaed ti tao iti kasipngetan…lalo dagiti naayat iti nalinteg a dana a taltaluntonen….###
(gibusna)


c: text/html

text:
Makan a la Pinoy: Chives
Ni BRENDA S. DACPANO
www.nordis.net
Chives – kutsay, mula a kabagyan ti bawang, sibuyas, leek ngem mabalin met a panganan. Ditoy Baguio, adda ti nabiit pay a naglukat a panganan a Chives Bistro Café, nga agiserserbi iti Asian-Western cuisine idiay Camp 8, Kennon Road. Bassit, informal ti setting-na ken simple. Napanak ditoy kaduak ti foodie buddy-hubby para iti Father’s Day dinner ket saankami met a napaay ta naimas dagiti taraon.
Nagorderkami ti vegetarian pizza, cheezy ken naimas ti crust-na malaksid a kurang bassit ti pannakalutona, kaykayatko ti crust a medio tostado. Adda met Mexican pizza, bacon and mushroom melt pizza, spicy garlic and shrimp pizza, quattro pormaggio pizza ken Chives’ classic pizza iti presio a P259 agingga 389 depende iti toppings. Maysa laeng ti size (agarup 13 pulgada) ti pizza-da a nagdakkel para iti dua a tao isu nga impabalkotmi ti kaguddua ta saanmi a naibus.
Nangalakami met lasagna pasta ken Chives fried chicken para iti main course. Perfect ti fried chicken-da, nalukneng ti karnena, nasarangsang ti kudilna ken saan a namantika. Fresh dagiti fruit shake a four seasons ken lime with mint.
Siempre saan a kompleto ti pannangan no awan ti dessert. Para iti sweet tooth, naimas ti strawberry cheesecake ken adda complimentary a kasla chocolate panna cotta para iti Father’s Day.
Bassit ti kustomerda idi napankami. Saan a napintas ngamin ti lokasionna. Kinuna ti maysa a business expert a nabuyak iti tv ket importante iti maysa a negosio ti lokasion. Uray no kasano kaimas ti idasdasarmo a taraon ken uray nalaka no madi met ti lokasionmo, narigat ti dumur-as. Saan a cluster iti panganan ti lugarna ken saan nga ayuyang dagiti turista. Ngem kinuna ti akinkukua ti restaurant nga umalisda idiay Leonard Wood iti mabiit. Pipia siguro idiay ta malabsan dagiti turista ken ad-adu ti lumabas idiay.
Para kadagiti agbirbirok ti baro a panganan, padasenyo idiay. # nordis.net

robotstxt: allowed

filter: keep


text:
La Union
Ti La Union ket maysa a probinsia iti Filipinas, iti Rehion ti Ilocos (Rehion I) iti Luzon. Masarakan iti amianan-laud a paset ti isla ti Luzon. Ti Siudad ti San Fernando ti kapitolio ti probinsia ken kapitolio ti Rehion I, sentro iti administrasion ken busbos. Kaariping ti La Union dagiti probinsia ti Ilocos Sur iti amianan, Abra iti daya, ken Pangasinan iti abagatan. Iti laudna ket ti Baybay Abagatan a Tsína.
Addaan ti La Union iti 19 nga ili ken 1 a |siudad.
93 porsiento ti populasion ti probinsia ket Ilokano. Kaaduan kadagitoy ket Romano Katoliko. Adda bassit a gimong dagiti Pangasinense iti abagatan, dagiti Igorot iti kabanbantayan, ken dagiti Intsik iti siudad.
Dagiti linaon
Pakasaritaan[urnosen | urnosen ti taudan]
Nabangon ti probinsia ti La Union idi Abril 18, 1854, idi pinagtipon ti Espania dagiti umamianan nga ili ti Pangasinan ken umabagatan nga ili ti Ilocos Sur, isu paggapuananna iti nagan a "La Union".
Nepnep ti kaaduan a tiempo ti La Union, a kapada ti amianan ti Luzon, kas mariknana iti kalgaw ti Nobiembre agingga Abril ken iti panagtutudo ti Mayo agingga Oktubre. Agrikultura, iti talon ken apit ti bagas, tabako, ken bungbunga, ti punganay iti ekonomiana. Iti turismo ket nakabatay iti igid ti baybay a pagaliwaksayan.
Siudad[urnosen | urnosen ti taudan]
Dagiti ili[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Pakaammo ti Senso ti Filipinas idi 2015 (iti Ingles) naala idi Hunio 10, 2016


text:
Facebook No More
Nangrugi ti essemko iti social networking idi 2005 iti Multiply ngem diak unay naganasan ket nanglukatak iti Friendster, maysa a site a gangani kaaduan kadagiti subscriberda ket Filipino (nanglukatda pay iti opisinada ditoy Filipinas). Ngem idi 2008 naumaak daytoy gapu siguro ti buntogna no ti socialization ti pagsasaritaan ta saan unay napintas ti format programmingda. Ket nagangayanna, binay-ak lattan nga aktibo ti accountko agingga ita uray no diak bisbisitaenen.
Kadagiti un-una a bulan ti 2009, nasarakak daytoy Facebook(FB). Ti kiuriosidadko kadaytoy a social networking site ket kasla nagungar iti unegko, ta idi ket pagsasaritaandan ti FB iti amin a suli ti net, media ken agraman telebision. Nag-numero uno pay daytoy iti US a nangagaw iti posision ti Myspace.
Diak ninamnama a ti kiuriosidadko iti FB ket takawenna ti produktibo nga orasko. Ngamin kompleto daytoy a site iti pakigayyemman (makitam pay dagiti dati a classmatemo idi), adda dita ti chat, picture sharing, ken ti pinakanumero uno a mangpaadict iti tao nga adda accountna ket ti ay-ayam (games). Kas kuna iti survey, ti kano makagapu no apay nga agingga ita ket napudot latta ti FB ket gapu kadagitoy online levelling games, ti saan a maungpot-ungpot nga ay-ayam.
Nangrugiak iti pinakasimple a game agingga a nagtinnag iti Zynga Games, ti kasikatan ken kabaknangan kadagiti amin nga online games provider. Adda dita ti Farmville, Cafe World, Treasure Isle, Frontierville, Yoville, Mafia Wars ken dadduma pay. Ngem ti naguperak unay iti oras ket ti Mafia Wars, gubat daytoy dagiti mafiosi iti major a siudad ti lubong. Adu man ti nagbalin a gayyemko gapu kadaytoy. Ta no ad-adu ti (virtual) a gayyemmo, napigpigsaka a pumarmek kadagiti kabusor.
Ngem kadaytoy kallabes laeng a lawas, nagpampanunotak no maiyannatup kadi nga ibusek ti orasko kadaytoy ket awan met maganabko. Ditoyko a napagdesisionan nga i-delete laengen ti accountko. Ti diaske a Facebook ket gangani dinak pay ibbatan ta uray i-deletekon, mabalin kano pay nga agsubliak iti las-ud ti 14 nga aldaw. Amangan ta agbabawi kano ti panunotko? Saanen!
Ita mas addan orasko nga agsurat ken agbasa kadagiti impormasion a makatulong para kaniak.
Irekomendak a basaenyo daytoy: How to Defeat a Facebook Addiction.
Ladawan: http://www.wikihow.com/


text:
Friday, March 11, 2016
CISTODAI, NAGUN-ODDA TI KALIKAGUMDA ITI LGU-CABUGAO
Cabugao, Ilocos Sur – Inawat dagiti Opisiales ti Cabugao Ilocos Sur Tricycle Operators Drivers Association, Inc. (CISTODAI) ti gatad a kinalikagumanda iti Gobierno Munisipal ti ili a Cabugao idi Marso 10, 2016 ditoy Munisipio.
Inyawat da Mayor Edgardo “Ediboy” S. Cobangbang, Jr. ken ni SBM Danilo Q. Gazmen, Committee Chairman on Transportation ti Tseke nga aggatad iti P150,000 kada CISTODAI President Dominador Andres; Vice President Elmer Valenton; Treasurer Reyno Sandi ken ni Auditor Winifred Solmerin.
Iti pannakiuman ti Web In-Action, imbatad ni Vice President Elmer Valenton a naikkanen ti sag-P5,000 a pundo dagiti asosasion ti traysikelan iti kada barangay nga addaan iti kompleto nga Opisiales ken paglintegan ket mainayon manen daytoy a nagun-odda a pundo a mausar iti pakatulonganda a pagimbagan ti amin a traysikelan iti Pederasion.
Impeksada nga Opisiales ken kameng ti CISTODAI iti naan-anay a panagyamanda iti Gobierno Munisipal iti naited kadakuada a pagpuonan ti asosasionda a kinalikagumanda iti Transport Group Sector ti ili.
Kabayatanna, imbatad pay dagiti Opisiales a sumaysayaat ti operasion dagiti traysikelan a kangrunaan a nakaigapuan ti pannakabukel ti CISTODAI. Maigapu iti napintas a panagkikinnaawatanda nga Operators ken Drivers ket nalaklakada a risuten ti rumsua a pakaseknan ken problemada iti panagpasadaan. # (Web In-Action)
Posted by Bayan ng Cabugao, Ilocos Sur at 1:28 PM
Subscribe to: Post Comments (Atom)


text:
Saturday, November 19, 2011
YELLOW CORN, 207 HAS. NAIMULA ITA A 2ND CROPPING SEASON
Cabugao, Ilocos Sur – Maysa kadagiti gay-at ita ti Gobierno Munisipal nga idauluan ni Mayor Edgardo “Ediboy” S. Cobangbang, Jr. ket iti pannakatingiting dagiti maipanawen, nabiit, ken na-presio a klase ti maimula dagiti mannalon nangruna iti “off-season” babaen iti panangipatungpal ti DA-LGU iti kada panagmumula tapno manayonan pay ti matgedan dagiti mannalon ken mapapintas ti presio gapu iti balanse a kaadu ti produksion.
Maysa met ti mais a nabiit, kasapulan ita iti merkado ken mairagragpin a maimula ditoy Ilokos. Ti Agri-Pinoy Corn Program ket ipatpatungpal ti Departamento ti Agrikultura (DA) ken baben ti DA-LGU ket adda nagmula ti yellow ken white corn kadagiti Barangays iti Alina-ay, Arnap, Baclig, Cuantacla-Sagsagat, Cacadiran, Cuancabal, Lipit, Sagayaden (Norte/Sur), Pila, Namruangan, Daclapan, Dardarat, Turod Patac, Pug-os, Salapasap, Quezon ken Marga-ay. Aganay a 207 ektarias ti namulaan iti amarilio ken puraw ti klasena a mais ita a 2nd Crop Season 2011-2012, segun ken ni Mrs. Dionisia Seatriz, Municipal Corn Program Coordinator.
Kuna ni Municipal Agriculturist Zenaida S. Andrada a nupay maipangruna met latta ti panagmulada ti tabako iti 2nd Crop (Nobiembre-Mayo) ta 1,649 ektarias ti namulaan iti 2,271 ektarias a dagup ti agricultural area ti ili, dandani makipatas ti kalawa ti mamulaan ti mais iti pagay. Innayon ti MAO a napintas daytoy a pannakabalanse ken mapaggigidiat ti maimula iti umabot iti 2, 271 ektarias a kalawa ti mamulmulaan/mataltalon a daga iti intero nga ili ti Cabugao.
Naaramid ti Demo-Farm ti Cornworld 1401 (maysa ektaria) iti pagmulmulaan ni Mr. Arturo Solis, Presidente ti Arnap Farmer’s Association iti Barangay Arnap, Cabugao, Ilocos Sur ken manamnama a maikurri dagiti naadalda dagiti nagpartisipar iti babaen iti Farmers’ Field School ti DA-RFU 1 sadiay Sitio Balungabing, Barangay Turod-Patac, Cabugao. Ilocos Sur nga insayangkat met laeng ti DA-LGU iti napalabas a panagmumula ti mais.
Malaksid kadagiti Corn Traders a mangpapigsa ti industria ti mais, adda pay ti National Agribusiness Corporation (NABCOR) nga aggatang ti sigugumi (siuukis) kadagiti maapit dagiti mannalon tapno maliklikanda ti kangrunaan a pakamolestiaan ti mannalon kas iti kanayon nga agbagkat, agbilag ken nadaras a bukbokenna ti bagina ti mais.
Nupay kasta, ti puraw a mais ket saan a nakadadanag ta nataray a lakuen para iti konsumo ti kaaduan.
Kuna ni Mrs. Dionisia Seatriz, DA-LGU Corn Program Coordinator a nadaras ti pannakaala dagiti mannalon nga aglaklako iti mais ti bayad ti ilakoda a produktoda iti NABCOR. Mapaneknekanna ta agmulmula met ti pamiliana iti Barangay Baclig ken kuykuyogenna dagiti mannalon a mapan aglako ti produktoda kadaytoy semi-government a korporasion.
Innayon ni Mrs. Seatriz a maysa met a prayoridad ti Gobierno Nasional ti panagpamula ti mais agsipud ta nakasapulan iti industria ti panagtaraken ti baboy ken manok ken mabalin a pagsulnit ti mais a taraon no kakirang ti bagas.# (Rinetrato ken insurat ni JOED SABIO SAJONIA)
Posted by Bayan ng Cabugao, Ilocos Sur at 9:03 AM
Subscribe to: Post Comments (Atom)


text:
Tawid News-Magasin
4
AWAN TI AGBILANG A DINTO AGPULLO
APRIL 18-24, 2011
DAGITI PARAMBAK ITI ILOCOS SUR
Sarita ni Jobert M. Pacnis (Umuna a paset) PAKPAKANEK dagiti baud ni Uliteg idi umanangsab ni Konsehal Itong a sumungad. Kunam no kamkamaten ti sangapulo nga agballa nga aso. Nganngani pay naitikleb idi layawenna ti ruangan. Ayna, umay man ngatan makikape! Kastana ket… “Ni Kap, Anton?” inyalalna. “’Da ‘ta uneg, Konsehal,” kinunak. Insardengko ti obraek. “Apay?” “’Ibagam man nga addaak,” intugawna iti agrungrungarong a ramut ti mangga iti sikigan ti poltri. “Importante kano kunam.” “Sumrekka lattan, Konsehal,” kinunak. Kasta met ti awidna no dadduma. Adu pay ti asikasuek. “Ayabam la bassiten ni Kap,” kinunana ketdi. Kapitan ni Uliteg Sabas ditoy Ammubuan. Maikadua a terminona itan. Gapu ta agbasbasa ni kasinsin Nathan a bugbugtong nga anakda ken Ikit Iyang idiay siudad ti Tuguegarao, innaladak a kadkaduada. Pagbasaendak kano agingga a makaturposak. Itoy a panagseserrek, first yearakton iti Ballesteros National High School. Pitokami nga agkakabsat. Marigatan la unay dagiti nagannak kadakami ta kasano ket awan met masnop a panggedanda. Makitaltalon ni tatang. Aglakolako met iti nateng idiay ili ni nanang no kasta a dapon. Isu a kasta la
unayen ti yamanda idi imbaga ni Uliteg Sabas a pagbasaennak. Nadanonko ni Uliteg nga adda dumdumoganna a papel iti lamisaan iti kosina kabayatan ti panagkapena. Imbagak ti kaadda ni Konsehal Itong. “Pinastrekmo koman, a,” kinunana. “Intugawna met lattan dita paraangan, Uliteg,” kinunak. “Sigsigud met nga agdiretso lattan. Siguro, a, ket adda immuna a nagkapeanna,” inkatawak. “Lokoka nga ubing,” inyisem ni Uliteg. Aglimapulon ni Uliteg. Ngem di madlaw ta ammona a taraknen ti salun-atna. Managwatwat ken naimis iti taraon. Managisem pay, banag a kaykayatan dagiti kalugaranmi ta dida maamak nga umasideg kenkuana. Nagkuyogkami ken Uliteg a rimmuar. “Sumrekka pay, a, Konsehal,” kinunana idi makitana ni Konsehal Itong. “Saanen, Kap,” kinuna daytoy. “Ditoy lattan.” Intuloyko metten ti araramidek itay. “Sinapsapam man,” kinuna ni Uliteg. “Wen, Kap, ta umayko ibaga ‘diay trigardtayo…” “Apay?” “Nagrurugitdan, Kap! Awanen ti langlangada uray kapimpintatayo idi napan a lawas. Dagiti met dadduma, natubtobda.” Nasiputak ti panaglawalawa
ti abut ti agong ni Uliteg. Ammok lattan a makapungtot. Dayta ti pagilasinan ni Ikit Iyang. Naaramid iti haloblaks dagiti trigard a naipanurnor iti agsumbangir nga abaga ti kangrunaan a kalsada. Namulaan daytoy iti kalamansi. Agsabongen dagiti dadduma. Permi nga ayamuomda. “Asino ti akin-aramid?” “Awan ti makaammo, Kap!” “Aniat’ kuna dagiti tanod?” “Awan kano met ti nasalamaanda idi rabii, Kap.” “Imbestigarenyo, Konsehal,” immandar ni Uliteg. “Rumbeng nga agbayadda!” “Sige, Kap!” “NAGALAS met dagitan a kalugaran!” impugtit ni Ikit Iyang idi maammuanna ti immayan ni Konsehal Itong a nasapa. Aggagao iti pammigatmi. “Wen ngarud,” inngilangil ni Uliteg. “Asinoda, ‘ya, ngata?” “Asino pay no di dagiti mammartek!” “Maammuakto laeng, agsaganada!” Ngem di pay nalnalpas ti imbestigasion da Uliteg, sabali manen a parikut ti immay inyangsab ni Konsehal Itong kadayta nga agsapa. Natagtagbat kano dagiti dadduma a pinuon ti kalamansi! Nagdiretsuanna ti nagkape. Uray la nakidkid ti sobrami a palaman idi pulagidanna met ti pandesal a pabulonna. Ania ketdin, aya, daytoy a konsehal a pannakaradio ni Uliteg! “’Nia metten!” immesmes ni Uliteg. “Marmaruamdan!”
Nagsubli ti katunggali tapno awatennat’ setro ngem iti tarmac nagballigi ti bileg ti nangisit a kabalio. Nakitak daydiay ubing, bato inna impallangatok ngem iti tuktokna met laeng a nanaltuok, iti panagdarat’ lulonanna, saem ti nariknana nga umukuok. Timmaliaw Kinuna ti Timek: “Babai, adtoy ti ilim…!” Ket sinungbatan ti babai: “Adtoyakon…adtoy toy tinagtagibim!” Intag-ay ken inappupo dagiti nakaad-adu a gemgem ti babai ket rinebbana ti pader-bartolina. (Adda tuloyna)
AGTUTURAY, NARAGSAKAN... (Manipud panid 1) siudad. Nupay kasta, saan a naaktuaran dagiti gakat a mangkonbert a siudad dagiti sabali pay a 24 a munisipalidad. Idi maika-12 a Kongreso, napagbalin a linteg ti RA 9009. Inadaptar met ti 12th Congress ti Joint Resolution No. 29 a mang-exempt kadagiti 24 a munisipalidad a saan a naaprobaran ti gakatda a mapagbalinda a siudad iti P100 milion income requirement kas sagudayen ti RA 9009. Ngem saan a naaprobaran iti Senado ti nasao a resolusion. Kasta met a saan manen a naaprobaran iti Senado ti nasao a resolusion a pinabaro nga inadaptar ti Kamara. Ngem babaen ti ballakad ni Sen. Aquilino Pimentel, sangapulo ket innem a munisipalidad ti nangipila iti bukodda a gakat nga agbalinda a siudad. Idi naaprobaran dagiti gakat a mangkonbert dagiti 16 a munisipalidad iti kinasiudad, nangipila ti League of Cities of the Philippines iti petision a nagkunaanna a saan a konstitusional ti Cityhood Laws agsipud ta linabsingna ti Section 10, Article X ti Konstitusion ken ti Section 6 Article X a nangituding iti
equal protection clause agsipud ta bumassit ti bingay dagiti existing a siudad iti Internal Revenue Allotment Idi 2008, inkeddeng ti Korte Suprema a saan a konstitusional ti Cityhood Laws ken saan a nagun-od dagiti 16 a munisipalidad ti P100-milion income requirement para iti kinasiudad kas sinaguday ti RA 9009. Ngem idi Disiembre 21, 2009, binaliktad ti Korte Suprema ti immuna a desisionna ken inapirmaranna daytoy idi Hunio 2010. Ngem idi Agosto 24, 2010, binaliktad manen ti Korte Suprema ti bagina ket imbagana a saan a konstitusional dagiti 16 a cityhood laws. Idi Pebrero 15, 2011, indeklara ti Korte Suprema a konstitusional ti Cityhood Laws. Iti daytoy kaudian a desisionna, inapirmaranna ti konstitusionalidad ti Cityhood laws. Panggep ti League of Cities ti agapela latta iti Korte Suprema idinto nga imballaagna ti panangipilana iti impeachment complaint kadagiti justices a pimmabor iti konstitusionalidad ti Cityhood Laws.#
LONGGANISA FESTIVAL - Ang-angayen ti Vigan City iti tunggal Enero kas paset ti panangrambak ti Simbaan iti Konbersion ni San Pablo ken panagbalin ti Vigan a siudad.
TOBACCO FESTIVALl - Ang-angayen ti Candon City iti tunggal Marso kas paset ti panangrambakna iti Ikkis ti Candon ken ti panagbalinna a siudad.
Republic of the Philippines Local Civil Registrar Office Province of Ilocos Sur VIGAN CITY
SIETE PALABRAS... (Manipud iti panid 3) ti subbot iti layus a biddutna. Rigodon, appok ida, rigodon de honor, sala dagiti natiri a di mamati ken di mangitulok a tumakder katunggali. Imkis taga-daya, nangemkem taga-amianan, lalo ni kapungan, ni apo baknang naalsem ti isemna, nagpungtot taga-abagatan, nagpangta dagiti kakadua a nakariknat’ pannakalipat, ti asot’ kaarrubana tinungedanna ti amona tapno inda lumib-at, ti dakkel nga anniniwan sililimed a nagkaradap, ammona pangdutdutdotanna kangrunaan nga alas ti arapaap.
“Ania ngarud ti aramidentayo, Kap?” inkabukab ni Konsehal Itong. “Bagaam amin a tanod ken konsehal. Emergency meeting kunam,” imbilin ni Uliteg. Kalpasan ti maysa nga oras, addan dagiti napaayaban. Binaonnak met ni Uliteg a napan gimmatang iti meriendaendanto. “Pudno ‘ta sinaom, Konsehal,” kinuna ni Uliteg ken ni Konsehal Ulling a nasangpetak. “Adda la ketdi mangsubsubok iti lideratok.” “Dayta ti masapul a maammuantayo, Kap!” insarurong ni Angkel Ron a hepe dagiti tanod. “Kanayonkami met nga agronda ngem no apay a dimi masalamaan ida. Paramanak koma ida ket iti kalkalainganna. Kitaek man no dida agbulbullagaw ditoy bellang a batutak a sagut pay ‘di lilong!” “Iti met panangutobko, Kap,” insarurong ni Lilong Fabian, ti kalakayan kadakuada a konsehal, “kayatda nga ibabain ti lideratom iti kasta adda pamkuatanda a mangpadakes kenka kadaytoy masungad nga eleksion ti barangay.” Nasuroken a sisenta ni Lilong Fabian ngem naparagsit pay laeng a lakay. Sumurotsurot latta nga agronda iti rabii. “Dakkel ti posibilidadna dayta, ‘Tang,” kinuna ni Uliteg. “Saan la ngarud a siak ti puntiriada. Datayo amin…” (Adda tuloyna)
NOTICE FOR PUBLICATION In compliance with Section 5 of R. A. 9048, a notice is hereby served to the public that MEDONIA ARCELLANA RIDUCA has filed with this Office a petition for change of first name from EMMA MEDONIA to MEDONIA in the birth certificate of EMMA MEDONIA ARCE ARCELLANA who was born on 24 SEPTEMBER 1960 at Vigan, Ilocos Sur and whose parents are ERNESTO P. ARCELLANA and NATIVIDAD DE LA CRUZ ARCE. Any person adversely affected by said petition may file his/her written opposition with this Office not later than April , 2011. (SGD.) SUSAN P. ANCHETA City Civil Registrar
KANNAWIDAN YLOCOS FESTIVAL - Ang-angayen ti gobierno probinsial iti maudi a lawas ti Enero agingga iti umuna a lawas ti Pebrero kas panangrambakna iti pannakaisina ti Ilocos Sur a kas probinsia.
TNM: April 18, & 25, 2011 Republic of the Philippines Municipality of San Juan Province of Ilocos Sur Office of the Municipal Civil Registrar NOTICE FOR PUBLICATION In compliance with Section 5 of R. A. 9048, a notice is hereby served to the public that BENIGNO V. ASUNCION has filed with this Office a Petition for Change of First name from NESTOR to BENIGNO in the Birth Certificate/COLB of NESTOR ASUNCION who was born on October 10, 1947 at San Juan, Ilocos Sur and whose parents are Esteban Asuncion and Andrea Vivit. Any person adversely affected by said petition may file his/her written opposition with this Office not later than April 24, 2011. (SGD.) FLORDELIZA P. RABE Municipal Civil Registrar TNM: April 18, & 25, 2011
VIGAN CITY COP... (Manipud iti panid 1) panag-duty dagiti polis iti babaenna. “Uray no naka-leaveka, saanna a kayat a sawen nga awanen ti responsibilidadmo iti duty dagiti tattaom,” kinuna ni Dopale idinto nga innayonna a nga adda naglabsingan iti pannakaipakat ti police integrated patrol system iti siudad isu a napasamak ti pammaltog iti asideg iti kapitolio. “Idi mapasamak ti shooting incident, awan ti makitatayo a police personnel iti provincial capitol,” kinuna ni Dopale idinto nga innayonna nga standard operation procedure ti kaadda ti polis a mai-detail iti kapitolio kas paset ti police integrated patrol system. Kinuna ni Dopale a ni Police
Chief Inspector Ernesto Navarro, Jr. ti natudingan nga in-charge iti Vigan City police station agingga nga adda mangsukat ken ni Nartates. (Ni Provincial Public Safety Company Commander, Police Supt. Emmanuel Hombrebueno Reyes ti kabarbaro nga OIC ti Vigan City Police Station. - Ed) Dead on the spot ni Daclapan, Cabugao Barangay Captain Wilfredo Terrago y Padilla, 45, naasawaan, idinto a pimmusay iti Metro Vigan Cooperative Hospital a nakaitarayanna ni SPO1 Rommel Rebuldela, naasawaan, PNP member a nakaassigned iti Ilocos Sur provincial police office, Bulag,
PANID 6
BINATBATAN FESTIVAL - Maikadua a parambak nga angangayen ti Vigan City kas panangrambakna iti Festival of the Arts and Culture tunggal umuna a lawas ti Mayo.
HERITAGE CITIES SOLIDARITY CELEBRATION - Angangayen ti Vigan City iti umuna a lawas ti Septiembre kas pannakipagrambakna kadagiti siudad a tawid ti sangalubongan.
Published on Apr 17, 2011
Published on Apr 17, 2011
Your weekly source for the latest ilocos news, literature and information.


text:
SIUDAD TI VIGAN, Ilocos Sur, Peb 20 (PIA) — Uppat a nasaririt nga annak ti Ilocos Sur dagiti pinadayawan ti gobierno probinsial iti naangay a 2013 Father Jose Burgos Awards idi Pebrero 2 diay President Elpidio Quirino stadium iti ili ti Bantay.
Ti nasao a programa ti pammadayaw ket naiyusuat kas paset iti Kannawidan Ylocos Festival.
Maysa kadagiti napadayawan ket ni Dir. Gen. Alan La Madrid Purisima nga tubo ti ili ti San Ildefonso, Ilocos Sur ken agdama nga hepe ti nailian a pulisia.
Kasta met a napadayawan pay ni Dr. Josefino Comiso, maysa a nalatak a sientista manipud ti National Aeronautic and Space Administration (NASA) iti Estados Unidos.
Naiyanak ni Dr. Comiso idi Septiembre 21, 1940 iti ili ti Narvacan. Namin tallo metten a daras nga immawat ni Dr. Comiso ti pammadayam manipud NASA (manipud idi tawen 1987, 1991 ken 1994) gapu iti laing na iti lubong ti siensia.
Karaman pay a napadayawan ket ti mabigbig nga abogado a ni Atty. Sonnatus Caesar R. Rojas manipud ti ili ti San Vicente ken ni Danilo Antalan, Carlos Palanca awardee manipud ti Siudad ti Candon.
Malaksid kadagiti uppat a napadayawan ti 2013 Father Burgos Awards, lima pay nga indibidual ti naipaayan ti special award manipud met laeng iti gobierno probinsial.
Maysa kadagiti naipaayan ti special award ket ni Mayor Carlos Asuncion ti ili ti Santa Catalina. Naipaay ti pammadayaw iti mayor gapu ti panakapili ti pamilyana kas Model OFW Family Presidential Awardee idi Disiembre, 2012.
Malaksid iti mayor, napadayawan pay ni Marcelo Peralta, maysa a Gawad Saka awardee iti Rehion Uno ken mabigbig a mannalon gapu iti panangusar na iti apro ti nuang ken baka kas natural a pestesidio kadagiti mulana.
Dagiti daduma pay a naipaayan ti espesial a pammadayaw ket da Divina Quemi ti Nueva Segovia Consortium of Cooperatives, Zenaida Pulido a president ti Ilocos Sur Federated Barangay Health Workers ken maysa a national awardee ti serbisio social, Justin Matthew Lapastora manipud Grade School Department ti Saint Paul College of Ilocos Sur ken winner ti International math Olympics.
Ti Father Jose Burgos Awards ket mangbigbig ken mangpadayawanna kadagiti kadagiti naisangsangayan nga Ilocano a nangted ti dayaw iti probinsia.
Naipangagan daytoy a pammadayaw kenni Padre Jose Burgos, maysa a martyr a taga Vigan, ken maysa kadagiti mangbukbukel ti GOMBURZA. Masarakan ti pagtaengan ni Padre Burgos iti likod ti Provincial Capitol ken napagbalinen daytoy a kas National Museum. (MCA/ICR – PIA1 Ilocos Sur)


text:
Kangrunaan pay a panggep ti panagatendar dagiti nasao nga Opisiales ti pannakaiturn-over dagiti Sports Uniforms kadagiti Atleta.
Iti ababa a programa a naaramid, nag-welcome talk ni Mrs. Melvie S. Sajonia, Principal II ti nasao a pagadalan ket kimmablaaw ken nagyaman iti pannakairaman ti pagadalanda a nagsangaili kadagiti Atleta ken Sports Officials a nagsanay iti tallo a lawas (21 Days) para iti pannakisalipda iti RIAA 2015 Competition idiay Manaoag, Pangasinan.
Simmaruno a nangited ti Mensahe ni Mayor Ediboy. Kimmablaaw ken nagyaman iti amin a timmabuno iti daytoy a taripnong. Dinakamat ti Ama ti Ili iti dakkel a panagyamanna ken dagiti umili ti Cabugao iti Gobierno Probinsial nga idauluan ni Governor Ryan Luis V. Singson iti pannakapaadda daytoy a pasilidad ti sports ken ditoy ti pakaaang-angayan dagiti kangrunaan a pasalip ti sports kas iti District Meet, Unit Meet, Provincial Meet ken pagsanayan manen dagiti Atleta a makisalip iti RIAA 2015 idiay Manaoag, Pangasinan.
Insupusop pay ti Alkalde Munisipal a pakaragsakanna ken dagiti kailianna iti panagsangailida kadagiti kakastoy a napapateg nga aktibidad ken nairanrana manen iti pannakagun-od ti ili a Cabugao a “Kasiglatan nga LGU” iti intero a Probinsia iti maikatlo a beses ket maipagpannakkel met a pangadawanda dagiti saguday a kupkupikopan ti ili.
Nangited met ti Mensahena ni Governor Ryan ket kimmablaaw ken nagyaman kadagiti umili ti Cabugao nga idauluan ni Mayor Ediboy. Kinablaawanna met dagiti Opisiales ti Ili, mangisursuro iti pagadalan ti Cabugao South CS, dagiti Atleta ken DepED ken Sports Officials. Impeksa ni Gov. Ryan ti panangbigbigna iti naaramid nga sports facility iti ili a maysa kadagiti napintas a gapuanan a mainayon a mangitandudo iti programa ti sports iti probinsia.
Nagyaman unay ti Gobernador iti agtultuloy a pannakibinnadang ti LGU Cabugao nga idauluan ni Mayor Ediboy kadagiti gannuat ti Gobernador ket kunana nga agbalin koma nga inspirasionda iti pannakaited ti napintas a pagyanan dagiti agsasalip nga ubbing iti pagadalan kasta met dagiti agsansanay para iti panagannayas dagiti programa ti Kapitolio iti agtultuloy a pannakamuli dagiti ubbing iti sports para iti intero a probinsia.
Indauluan pay ni Governor Ryan iti pannakaidir-i iti Sports Motto ti Probinsia ti Ilocos Sur a daytoy iti: “One Team, One Dream, Sure Ilocos Sur!” kabayatan iti pannakipulapolna kadagiti Atleta.
Naaramid ti Ceremonial Distribution of Uniforms kadagiti Atleta iti tunggal sports event babaen iti panangited da Governor Ryan, Mayor Ediboy, Division Sports Coordinator Meneleo Palma ken dagiti Officiating Officials kadagiti maseknan nga umawat iti uniporme.
Iti taraudi ti Turnover, impeksa da Division Assistant Division Superintendent Arsenio Aludino ken ni Mr. Meneleo Palma ti nalaus a panagyamanda itoy a gannuat a pannakatulong dagiti Atleta babaen iti Provincial Government.
Kalpasan ti Turnover, naaramid ti miting dagiti Sports Officials, Athletes, Coaches ken Trainers babaen iti panag-Preside ni Mr. Palma ket imbinsana dagiti pagannurotan ken linaon dagiti Memoranda ti DepED Regional Office para iti panagsagana ken ipapanda idiay Manaoag, Pangasinan a pakaangayan ti makalawas a RIAA 2015 Competition. # (Web In-Action)


text:
Christopher Columbus
Ni Christopher Columbus (Italiano: Cristoforo Colombo; Espaniol: Cristóbal Colón; sakbay idi 31 Okrubre 1451 – 20 Mayo 1506) ket maysa idi nga eksplorador, kolonisador,ken nabigador, a naipasngay idiay Republika iti Genoa, a tatta nga aldawen ket ti akin-laud a Italia.[2][3][4][5] Babaen ti panagikeddeng dagiti Katoliko a monarkia iti Espania, isu ket nakakompleto kadagiti uppat a panagdaliasat iti ballasiw ti Taaw Atlantiko a nangiturong ti sapasap a Europeano a panakaamoan dagiti Amerikano a kontinente. Dagitoy a panagdaliasat, ken dagiti ganetgetna a mangipatakder kadagiit agtultuloy a pagtaengan idiay isla ti Hispaniola, ket nangirugi ti panmay-an ti Espaniol a kolonisasion, a nagisakbayan ti sapasap a Europeano a kolonisasion a nagbalin a naamammoan a kas ti "Baro a Lubong".
Dagiti nagibasaran[urnosen | urnosen ti taudan]
Paammo[urnosen | urnosen ti taudan]
- ^ Dagiti ladawan ni Christopher Columbus – Dagiti panid ti monumento ni Columbus. Vanderkrogt.
- ^ Christopher Columbus Encyclopædia Britannica. 2010. Encyclopædia Britannica Online. 8 Hunio 2010.
- ^ Eskolastiko a Manursuro – Christopher Columbus (1451–1506) Dagiti Rekurso ti Panagisursuro, Dagiti Maisingasinga Libro ti Ubbing, ken dagiti Aktibidad ti Estudiante. Milton Meltzer. Mannurat, Ni Columbus ken ti Lubong a Nagpalawlaw Kaniana.
- ^ World Book – Columbus, Christopher "Columbus, Christopher". Ti World Book Store ket adda dagiti ensiklopedia, diksionario, atlas, tulong ti panagobra, tulong ti panagadal, ken pagsurotan ti kurikulum. 2010
- ^ Questia – COLUMBUS, CHRISTOPHER "Columbus, Christopher". Questia – Ti Online a Biblioteka dagiti Libro ken Warnakan. 2010
Dagiti Pakailaglagipan kenni Columbus: Wenno, Urnong dagiti Pudno a Dokumento iti Dayta a Narambakan a Nabigador (panid 9) Taudan a pagilian: USA. Pampanid: 428. Nangipabaak: BiblioBazaar. Petsa a panakaipablaak: 2010-01-01.
Pakasaritaan ti Patneng nga Amerikano para kadagiti Sinantao (panid 127) Dagiti mannurat: Dorothy Lippert, Stephen J. Spignesi ken Phil Konstantin. Paperback: 364 a pampanid. Nangipablaak: For Dummies. Petsa a panakaipablaak: 2007-10-29.
Dagiti tattao ti Karibe: ti maysa nga ensiklopedia ti arkeolohia ken tinawtawid a kultura (p. 67) Mannurat: Nicholas J. Saunders. Hardcover: 399 a pampanid. Nangipablaak: ABC-CLIO. Petsa a Panakipablaak: 15 Hulio 2006.
Dagiti silpo ti ruar[urnosen | urnosen ti taudan]
Midia a mainaig kenni Christopher Columbus iti Wikimedia Commons


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
1 Pedro 4:1-19
4 Gapuna yantangay nagsagaba ni Kristo iti lasag,+ kabalanyo met ti bagbagiyo iti isu met laeng a pagannayasan ti isip;+ agsipud ta ti tao a nagsagaba iti lasag simmardengen kadagiti basol,+2 iti panggep nga isu agbiag iti nabatbati pay a tiempona iti lasag,+ saanen nga agpaay iti tartarigagay dagiti tattao, no di ket agpaay iti pagayatan ti Dios.+3 Ta ti tiempo+ a naglabas umdasen a panagaramidyo iti pagayatan dagiti nasion+ idi nagturongkayo kadagiti aramid ti nalulok a kababalin,+ dagiti kinaderrep, dagiti panaglablabes iti arak,+ dagiti naariwawa a panagragragsak, dagiti salisal iti panaginum, ken dagiti maiparit nga idolatria.+4 Agsipud ta saankayo nga agtultuloy a makipagtaray kadakuada iti daytoy a dalan nga agturong iti isu met laeng a lugnak ti kinagaramugam,+ masmasdaawda ket itultuloyda ti agsao a sibabassawang kadakayo.+5 Ngem dagitoy a tattao manungsungbatdanto iti daydiay+ nakasagana a mangukom kadagidiay sibibiag ken kadagidiay natay.+6 Iti kinapudnona, gapu itoy a panggep naideklara met ti naimbag a damag kadagiti natay,+ tapno maukomda no maipapan iti lasag manipud iti panangmatmat dagiti tattao+ ngem agbiagda no maipapan iti espiritu+ manipud iti panangmatmat ti Dios.7 Ngem ti panungpalan ti amin a bambanag immasidegen.+ Nasimbeng koma ti panagpampanunotyo,+ ngarud, ket agridamkayo no maipapan kadagiti kararag.+8 Kangrunaan iti amin, maaddaankayo iti nasged nga ayat iti maysa ken maysa,+ agsipud ta ti ayat abbonganna ti nakaad-adu a basol.+9 Managpadaguskayo koma iti maysa ken maysa nga awanan panagdayengdeng.+10 Kas mairukod iti sagut nga inawat ti tunggal maysa, usarenyo dayta iti panagserbi iti maysa ken maysa kas nasasayaat a mayordomo ti di kaikarian a kinamanangngaasi ti Dios a nayebkas iti nadumaduma a pamay-an.+11 No ti asinoman agsao, agsao koma a kasla dayta ti sagrado a pammakdaar+ ti Dios; no ti asinoman agserbi,+ agserbi koma a kas agpampannuray iti bileg nga ipaay ti Dios;+ tapno iti amin a bambanag maipadayag koma ti Dios+ baeten ken Jesu-Kristo. Ti dayag+ ken ti pannakabalin kukuana iti agnanayon ken awan inggana. Amen.12 Dungdungnguen, saankayo koma a mariribukan kadagiti panangur-uram iti nagtetengngaanyo, a mapaspasamak kadakayo kas pakasuotan,+ a kasla mapagpagteng kadakayo ti karkarna a banag.13 Iti kasupadina, itultuloyyo ti agrag-o+ yantangay mairamankayo kadagiti panagsagaba ti Kristo,+ tapno mabalinyo ti agragsak ken agrag-o met iti napalalo kabayatan ti pannakaipanayag+ ti dayagna.14 No maum-umsikayo gapu iti nagan ni Kristo,+ naragsakkayo,+ agsipud ta ti espiritu ti dayag, ti mismo nga espiritu ti Dios, agtataeng kadakayo.+15 Nupay kasta, awan koma kadakayo ti agsagaba+ a kas manangpapatay wenno mannanakaw wenno managaramid iti dakes wenno kas mannakibiang+ kadagiti pakaseknan ti sabali a tattao.16 Ngem no isu agsagaba+ kas maysa a Kristiano, saanna koma nga ibain,+ no di ket itultuloyna koma nga idaydayaw ti Dios iti daytoy a nagan.17 Ta dayta ti naituding a tiempo a ti panangukom mangrugi iti balay ti Dios.+ Ita no mangrugi nga umuna dayta kadatayo,+ anianto ti pagtungpalan dagidiay saan a natulnog iti naimbag a damag ti Dios?+18 “Ket no ti nalinteg a tao narigat a maisalakan,+ sadinonto ti pagparangan ti di nadiosan a tao ken ti managbasol?”+19 No kasta, ngarud, dagidiay agsagsagaba maitunos iti pagayatan ti Dios itultuloyda met koma nga ikumit dagiti kararuada iti matalek a Namarsua bayat nga agar-aramidda iti naimbag.+


text:
Maika-16 a Kongreso ti Filipinas
Ti Maikasangapulo ket innem a Kongreso ti Filipinas (Filipino: Ikalabing-anim na Kongreso ng Pilipinas) ket ti panagsasarungkar idi ti nailian a lehislatura ti Republika ti Filipinas, a buklen ti Senado ken ti Kamara dagiti Pannakabagi. Ti kombension ti Maika-16 a Kongreso ket sinaruno idi babaen ti Panagbubutos ti Senado idi 2013, a nangsukat ti kagudua ti pannakaikameng ti Senado, ken ti Panagbubutos ti Kamara dagiti Pannakabagi idi 2013 a nangbutos iti intero a pannakaikameng ti Kamara dagiti Pannakabagi.


text:
Unisan, Quezon
Ti Unisan ket maysa a maika-4 a klase nga ili iti probinsia ti Quezon iti Filipinas.
Dagiti baranggay[urnosen | urnosen ti taudan]
Nabingbingay a politikal ti Unisan iti 36 a barbaranggay.[2]
- Almacén
- Balagtás
- Balanacan
- Bulo Ibabâ
- Bulo Ilaya
- Bonifacio
- Burgos
- Caigdál
- General Luna
- Kalilayan Ibabâ
- Cabulihan Ibabâ
- Mairok Ibaba
- Kalilayan Ilaya
- Cabulihan Ilaya
- Mabini
- Mairok Ilaya
- Malvar
- Maputat
- Muliguin
- Pagaguasan
- Panaon Ibabâ
- Panaon Ilaya
- Pláridel
- F. De Jesús (Pob.)
- R. Lapu-lapu (Pob.)
- Raja Solimán (Pob.)
- R. Magsaysay (Pob.)
- Poctol
- Punta
- Rizal Ibabâ
- Rizal Ilaya
- San Roque
- Socorro
- Tagumpay
- Tubas
- Tubigan
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Quezon". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 16 Septiembre 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Quezon". Datos ti Populasion ti Ili. Dibision ti Panagsukisok ti LWUA. Naala idi 16 Septiembre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
George Frideric Handel
Ni George Frideric Handel (Aleman: Georg Friedrich Händel; panangibalikas [ˈhɛndəl]) (23 Pebrero 1685 – 14 Abril 1759) ket maysa idi a Aleman a naipasngay a Britaniko a Baroko a komposer, a nadayeg kadagiti bukodna nga opera, dagiti oratorio, himno ken dagiti organo a konsierto. Ni Handel ket naipasngay idi 1685, iti maysa a pamilia a saan a nagay-ayat ti musika. Isu ket nagagun-od ti nangruna apanakasanay ti musika idiay Halle, Hamburg ken Italia sakbay a nagtaeng idiay Londres (1712) ken nagbalin a naturalisado a suheto ti Britaniko idi 1727.[1] Babaen ti daytan a panawen isu ket napigsa idin a naimpluensiaan babaen dagiti nalatak a komposer ti Italiano a Baroko ken ti tengnga nga Aleman a poliponiko a koro a tawidan.
Iti kaunegan ti sangapulo ket lima atawtawen, ni Handel, ti dramatiko a henio, ket nangirug kadagiti tallo a kompania ti komersial nga opera tapno makaited kadagiti noblidad ti Inggles iti Italiano nga opera, ngem ti publiko ket immay a dumngeg ti timek a kasirib ti soloista ngem ti musika. Idi 1737 isu ket nagsaksakit, ken nagbalbaliw ti turong ti panagparpartuatna ken nangibagbagaan kadagiti tengnga a klase. Ti Rambakan ni Alejandro (1736) ket nasayaat a naaw-awat idi, ni Handel ket nagaramid ti panaglasatna kadagiti Inggles a koro nga obrana. Kalpasan ti panagballigina ti Mesias (1742) isu ket saanen a nagpabpabuya ti Italiano nga opera. Ni Handel ket bassit laeng idi a nagbalballigi kadagiti pabuyana ti Inggles nga Oratorio ken kadagiti tema ti mito ken biblia, ngem idi nagurnos ti maysa a pabuya ti Mesias tapno pagnam-ayan ti Ospital Foundling (1750) nagpatingga daytoy ti pannakadillawna. Dagiti makatignay nga oratorio ni Handel ket dagiti etiko. Dagitoy ket saan a nasantipikado babaen ti liturhiko a dignidad ngem babaen ti moral a kapanunotan ti nagtagitaoan.[2] Isu jket gangani a bulseken, ken nagtateng idiay Inglatera ti ganganai a limapulo a tawtawen, isu ket pimmusay a naipammadayawan ken nabaknang a tao.
Ni Handel ket naipanpanunotan a kas maysa kadagiti kalatakan a komposer ti amin a panawen, nga adda kadagiti obra a kas ti Musika a Danum, Musika para dagiti Nailain a Palpalinang ken ti Mesisas ket nagtultuloyda anadayeg. Ni Handel ket nagkompuesto kadagiti adadu ngem uppat a pulo nga opera kadagiti sumurok a tallo pulo a tawtawen, ken manipud idi naladaw a tawtawen ti 1960, iti kaada ti panagungar manen ti baroko a musika ken ti kasisigud nga instrumentasion, ti panagayat kadagiti opera ni Handel ket dimakdakkel. Dagiti operana ket naglaon ti naisangsangayan a panakaidagig ti tao—a naipangpangruna para iti komposer a saan a naamammoan kadagiti pannakiayatna.
Dagiti nagibasaran[urnosen | urnosen ti taudan]
- Paammo
- ^ "Britaniko nga Umili babaen ti Tignay ti Parlamento: George Frideric Handel". Parliament.uk. 14 Abril 2009. Naala idi 13 Abril 2012.
- ^ Bukofzer, M. (1983) Musika iti Baroko a Panawen. Manipud kenni Monteverdi aginggan kenni Bach, p. 337.
Dagiti silpo ti ruar[urnosen | urnosen ti taudan]
Midia a mainaig kenni George Frideric Handel iti Wikimedia Commons
Dagiti inadaw a sasao a mainaig kenni George Frideric Handel iti Wikiquote (iti Ingles)
Dagiti obra a mainaig kenni George Frideric Handel iti Wikisource (iti Ingles)


text:
Max Planck
Ni Max Karl Ernst Ludwig Planck, ForMemRS[1] (Abril 23, 1858 – Oktubre 4, 1947) ket maysa idi nga Aleman a teoretikal a pisiko a nangirugi ti kuantum a teoria, a nagabakanna ti Premio Nobel iti Pisika idi 1918.[2]
Ni Planck ket nakaaramid kadagiti adu a kontribusion ti teoretikal a pisika, ngem ti naipammadayaw kaniana ket ti papelna a kas ti nangrugi ti kuantum a teoria. Daytoy a teoria ket nangrebolusionario ti pannakaawat ti tao ti atomiko ken subatomiko a pamay-an, a kas ti panagrebolusionario ti pannakaawat ti limbang ken panawen ti teoria ti relatibidad ni Albert Einstein. No maitipon dagitoy dua, buklenda dagiti kammasapulan a teoria ti maika-20 a a siglo a pisika. Dagitoy dua ket nangiturong ti nagtagitaon ti mangbaliw kadagiti nararaeman a pilosopiko a pammati, ken nangiyeg kadagiti industrial ken militar a pannakaipakat a pagbanagan kadagiti adu nga aspekto ti moderno a biag.
Dagiti nagibasaran[urnosen | urnosen ti taudan]
- ^ Born, M. (1948). "Max Karl Ernst Ludwig Planck. 1858–1947". Obituary Notices of Fellows of the Royal Society. 6 (17): 161–126. doi:10.1098/rsbm.1948.0024.
- ^ Ti premio Nobel iti Pisika1918. Nobelprize.org. Naala idi 2011-07-05.
Bibliograpia[urnosen | urnosen ti taudan]
- Aczel, Amir D. Entanglement, Kapitulo 4. (Penguin, 2003) ISBN 978-0-452-28457-9
- Heilbron, J. L. (2000). Ti dilema ti agtaktakder a tao: Ni Max Planck ken dagiti gameng ti Aleman a Siensia. Unibersidad ti Harvard a Pagmalditan. ISBN 0-674-00439-6.
- Pickover, Clifford A. Ni Arkimedes aginggana kenni to Hawking: Dagiti Linteg ti Siensia ken dagiti Nalatak nga Isip ti Likudan Dagitoy, Unibersidad ti Oxford a Pagmalditan, 2008, ISBN 978-0-19-533611-5
- Rosenthal-Schneider, Ilse Kinapudno ken Sientipiko a kinapudno: Pannakisinnarita kenni Einstein, von Laue, and Planck (Estado nga Unibersidad ti Wayne, 1980) ISBN 0-8143-1650-6
Dagiti silpo ti ruar[urnosen | urnosen ti taudan]
Midia a mainaig kenni Max Planck iti Wikimedia Commons
Dagiti inadaw a sasao a mainaig kenni Max Planck iti Wikiquote (iti Ingles)


text:
KAPITULO 5
Ti Ari Insilnagna ti Lawag Maipapan iti Pagarian
1, 2. Iti ania a pamay-an a ni Jesus ket kas iti nalaing a tour guide?
IPAPANMO nga adda nalaing a tour guide a mangipaspasiar kenka iti dakkel ken nagpintas a siudad. Agdadamoka ken dagiti kakaduam iti dayta a siudad isu a dumdumngegkayo a naimbag iti ibagbaga ti tour guide. Magagarankayo a mangammo no ania ti dadduma pay a pagpasiaran. Ngem no agsaludsodka, saan a sumungbat a dagus ti tour guide. Ammona ti umiso a tiempo a panangsungbatna iti dayta, inton asidegkayon iti sabali pay a pagpasiaran. Gapuna, ad-adda a naapresiarmo ti tour guide-yo, ta ibagana laeng ti kasapulan a maammuanyo iti umiso a tiempo.
2 Dagiti pudno a Kristiano ket kas kadagiti turista. Magagarantayo a mangammo iti maipapan iti kangayedan a siudad, “ti siudad nga addaan kadagiti pudpudno a pamuon,” ti Pagarian ti Dios. (Heb. 11:10) Idi adda ni Jesus ditoy daga, inggiyana dagiti pasurotna nga agturong iti naun-uneg a pannakaammo maipapan iti Pagarian. Sinungbatanna kadi amin a saludsodda ken imbagana a namimpinsan ti amin a maipapan iti Pagarian? Saan. Kinunana: “Adu pay a banag ti sawek kadakayo, ngem saanyo a kabaelan nga awiten ida iti agdama.” (Juan 16:12) Kas kalaingan a giya, pulos a saan a ginabsuonan ni Jesus dagiti adalanna iti pannakaammo a saanda pay laeng a kabaelan a tarusan.
3, 4. (a) Kasano nga intultuloy ni Jesus nga insuro ti Pagarian ti Dios kadagiti matalek a tattao? (b) Ania ti usigentayo iti daytoy a kapitulo?
3 Imbaga ni Jesus dagiti sasao iti Juan 16:12 iti maudi a rabiina ditoy daga. Kalpasan ti ipapatayna, kasano a maitultuloyna a suruan dagiti matalek a tattao maipapan iti Pagarian ti Dios? Impasiguradona kadagiti apostolna: “Ti espiritu ti kinapudno, idalannakayto iti isuamin a kinapudno.” * (Juan 16:13) Mabalintay nga iyarig ti nasantuan nga espiritu iti naanus a tour guide. Ti espiritu ti usaren ni Jesus a mangisuro kadagiti pasurotna iti aniaman a nasken a maammuanda maipapan iti Pagarian ti Dios iti umiso a tiempo.
4 Usigentayo no kasano nga iturturong ti nasantuan nga espiritu ni Jehova dagiti napasnek a Kristiano iti naun-uneg a pannakaammo maipapan iti Pagarian. Umuna, usigentayo no kasanotayo a naammuan no ania a tawen a nangrugi nga agturay ti Pagarian ti Dios. Maikadua, usigentayo no siasino dagiti agturay iti Pagarian ken dagiti iturayanna ken no ania ti namnamada. Maikatlo, ammuentayo no kasano a limmawag ti pannakatarus dagiti pasurot ni Kristo mainaig iti panagtalinaed a nasungdo iti Pagarian.
Nalawlawagan ti Nagpateg a Tawen
5, 6. (a) Ania dagiti di umiso a kapanunotan dagiti Estudiante ti Biblia maipapan iti pannakaipasdek ti Pagarian ken ti panawen ti panagani? (b) Iti laksid dagita a di umiso a kapanunotan, apay a saantayo a pagduaduaan nga iwanwanwan ni Jesus dagiti pasurotna?
5 Kas naammuantayo iti Kapitulo 2 daytoy a libro, pinullo a tawen nga ibagbaga dagiti Estudiante ti Biblia a ti 1914 ket nagpateg a tawen iti pannakatungpal ti padto iti Biblia. Ngem iti daydi a tiempo, patienda a nangrugi ti kaadda ni Kristo idi 1874, nga isu ket nangrugi nga agturay idiay langit idi 1878, ken ti Pagarian ket naan-anay laeng a maipasdek iti Oktubre 1914. Ti panagani ket mangrugi iti 1874 agingga iti 1914 ken agngudo dayta inton maurnong dagiti napulotan idiay langit. Gapu kadagiti kastoy a di umiso a kapanunotan, mapagduaduaan kadin no iwanwanwan met laeng ni Jesus dagidiay a matalek a tattao babaen ti nasantuan nga espiritu?
6 Saan a pulos! Subliantayo ti ilustrasion iti umuna a parapo. Pagduaduaantayo kadi ti laing ti tour guide gapu kadagiti pagarup ken salsaludsod dagiti magagaran a turista? Saan! Umasping iti dayta, nupay ikagkagumaan no dadduma ti ili ti Dios a tarusan dagiti detalye ti panggep ni Jehova uray no saan pay a panawen nga ipalgak ti nasantuan nga espiritu dagita a kinapudno, nalawag nga iwanwanwan ida ni Jesus. Gapuna, dagiti matalek ket sidadaan nga agpailinteg, ken sipapakumbaba a balbaliwanda dagiti kapanunotanda.—Sant. 4:6.
7. Naparaburan ti ili ti Dios kadagiti ania a naespirituan a lawag?
7 Kalpasan ti 1919, naparaburan ti ili ti Dios iti umad-adu a naespirituan a lawag. (Basaen ti Salmo 97:11.) Idi 1925, adda nagpateg nga artikulo iti The Watch Tower, a napauluan, “Birth of the Nation” (Pannakaipasngay ti Nasion). Nailawlawag iti dayta ti natibker a pammaneknek manipud iti Kasuratan a naipasngay ti Mesianiko a Pagarian idi 1914, ket kaitungpalan dayta ti padto maipapan iti panagpasngay ti nailangitan a babai a kukua ti Dios, kas nailanad iti Apocalipsis kapitulo 12. * Inlawlawag pay ti artikulo a ti pannakaidadanes ken rigat a sinagaba ti ili ni Jehova kabayatan dagita a tawen ti gubat ket nalawag a pagilasinan a naitapuaken ni Satanas manipud langit, “nga addaan iti dakkel nga unget, yantangay ammona nga ababan ti periodo ti tiempona.”—Apoc. 12:12.
8, 9. (a) Kasano a naipaganetget ti kinapateg ti Pagarian? (b) Ania dagiti saludsod nga usigentayo?
8 Kasano kapateg ti Pagarian? Idi 1928, nangrugi nga impaganetget ti The Watch Tower a napatpateg ti Pagarian ngem iti personal a pannakaisalakantayo babaen ti subbot. Wen, ti Mesianiko a Pagarian ti usaren ni Jehova a mangsantipikar iti naganna, mangalangon iti kinasoberanona, ken mangitungpal iti amin a panggepna iti sangatauan.
9 Siasino ti makipagturay ken Kristo iti dayta a Pagarian? Siasino dagiti iturayanna ditoy daga? Ken ania a trabaho ti ipangpangruna dagiti pasurot ni Kristo?
Naipamaysa ti Trabaho a Panagani Kadagiti Napulotan
10. Ania ti nabayagen a natarusan ti ili ti Dios maipapan iti 144,000?
10 Pinullo a tawen sakbay ti 1914, natarusanen dagiti pudno a Kristiano nga adda 144,000 a matalek a pasurot ni Kristo a makipagturay kenkuana idiay langit. * Ammo dagiti Estudiante ti Biblia a literal a bilang dayta ken nangrugi a naurnong idi pay umuna a siglo C.E.
11. Kasano a rimmang-ay ti pannakaammo dagiti agbalin a miembro ti nobia ni Kristo maipapan iti annongenda ditoy daga?
11 Ngem ania ti naituding nga aramiden dagiti agbalin a miembro ti nobia ni Kristo bayat nga addada pay laeng ditoy daga? Naawatanda nga impaganetget ni Jesus ti trabaho a panangasaba ken innaigna dayta iti panawen ti panagani. (Mat. 9:37; Juan 4:35) Kas naammuantayo iti Kapitulo 2, impagarupda idi a ti panawen ti panagani ket agpaut iti 40 a tawen, ken agpatingga iti pannakaurnong dagiti napulotan idiay langit. Nupay kasta, gapu ta nagtultuloy ti trabaho kalpasan ti 40 a tawen, kasapulan ti kanayonan a pannakalawlawag. Ita, ammotayon a ti panawen ti panagani—ti panawen a pannakailasin ti trigo manipud iti dakes a ruot, wenno, dagiti matalek a napulotan a Kristiano manipud kadagiti sinsinan Kristiano—ket nangrugi idi 1914. Panawenen tapno maipamaysa ti atension iti pannakaurnong dagiti nabatbati a kameng dagiti mapan idiay langit!
12, 13. Kasano a natungpal iti maudi nga al-aldaw ti ilustrasion ni Jesus maipapan iti sangapulo a birhen ken dagiti talento?
12 Manipud idi 1919, agtultuloy nga iwanwanwan ni Kristo ti matalek ken masirib nga adipen a mangipaganetget iti trabaho a panangasaba. Intedna dayta nga annongen idi umuna a siglo. (Mat. 28:19, 20) Impasimudaagna pay no ania dagiti kualidad a kasapulan dagiti napulotan a pasurotna tapno maitungpalda dayta a trabaho a panangasaba. Kasano? Iti ilustrasionna maipapan iti sangapulo a birhen, impakitana a dagiti napulotan ket masapul nga agtultuloy nga agbantay ken naridam iti naespirituan, no kayatda ti makiraman iti naindaklan a padaya ti kasar idiay langit, inton maikaykaysa ni Kristo iti ‘nobiana’ a 144,000. (Apoc. 21:2) Iti met ilustrasionna maipapan iti talento, insuro ni Jesus a dagiti napulotan nga adipenna ket masapul a nagaget a mangitungpal iti trabaho a panangasaba a naitalek kadakuada.—Mat. 25:1-30.
13 Iti napalabas a 100 a tawen, napaneknekan a naridam ken nagaget ti napulotan nga adipen. Awan duadua a mabendisionanto ti kinaridamda! Ngem ti kadi naindaklan a trabaho a panagani ket agaplikar laeng iti pannakaurnong dagiti natda iti 144,000 a makipagturay ken Kristo?
Ur-urnongen ti Pagarian Dagiti Iturayanna Ditoy Daga!
14, 15. Ania ti uppat a grupo a nailawlawag iti The Finished Mystery?
14 Nabayagen a pampanunoten dagiti matalek a lallaki ken babbai ti maipapan iti “dakkel a bunggoy” a nadakamat iti Apocalipsis 7:9-14. Di ngarud pakasdaawan a sakbay nga impalgak ni Kristo no siasino ti mangbukel iti daytoy a dakkel a grupo, adu ti naipablaak maipapan iti dayta a saan a maitunos iti nalawag ken simple a kinapudno nga ammo ken ipatpategtayo ita.
15 Idi 1917, kuna ti libro a The Finished Mystery nga adda “dua a kategoria wenno kita ti maisalakan a mapan idiay langit, ken dua met a kategoria wenno kita ti maisalakan ditoy daga.” Siasino dagitoy nga uppat a grupo ti tattao a nagduduma ti namnamada? Umuna, isu ti 144,000, a makipagturay ken Kristo. Maikadua, ti dakkel a bunggoy. Impapanda idi a ti tuktukoyen daytoy ket dagiti Kristiano a miembro pay laeng ti Kakristianuan. Adda pammatida ngem saan nga umdas tapno masalimetmetanda ti kinatarnawda isu a nababbaba ti posisionda idiay langit. Maipapan iti daga, impagarupda idi a ti maikatlo a grupo ket buklen dagiti “mararaem a tattao idi un-unana”—kas kada Abraham, Moises, ken dadduma pay. Isudanto ti mangituray iti maikapat a grupo, ti sangatauan.
16. Ania a naespirituan a lawag ti rimmaniag idi 1923 ken 1932?
16 Kasano nga inwanwan ti nasantuan nga espiritu dagiti pasurot ni Kristo iti pannakaawat nga ipatpategtayo ita? Babaen ti agsasaruno a panagraniag ti naespirituan a lawag. Idi 1923, nailawlawag iti The Watch Tower ti maipapan iti maysa a grupo a saan nga idiay langit ti namnamada no di ket ditoy daga, iti sidong ti turay ni Kristo. Idi 1932, nailawlawag iti The Watchtower ti maipapan ken Jonadab (Jehonadab), a nakikadua ken ni Jehu, nga Ari ti Israel a pinulotan ti Dios, tapno tulonganna a mamagpatingga iti palso a panagdaydayaw. (2 Ar. 10:15-17) Kuna ti artikulo nga adda klase ti tattao iti moderno a panawen a kas ken Jonadab, sa innayonna nga isalakan ni Jehova daytoy a klase “inton Armagedon” tapno agbiagda ditoy daga.
17. (a) Idi 1935, ania a naisangsangayan a naespirituan a lawag ti naggilap? (b) Ania ti reaksion dagiti matalek a Kristiano iti baro a pannakatarusda iti dakkel a bunggoy? (Kitaenyo ti kahon a “ Nabang-aranda Unay.”)
17 Idi 1935, adda naggilap a naisangsangayan a naespirituan a lawag. Iti kombension a naangay iti Washington, D.C., nailawlawag a ti dakkel a bunggoy ket addaan iti namnama nga agbiag ditoy daga, kas iti karnero iti ilustrasion ni Jesus maipapan kadagiti karnero ken kalding. (Mat. 25:33-40) Ti dakkel a bunggoy ket paset ti “sabsabali a karnero,” a tuktukoyen ni Jesus idi kinunana: “Masapul met nga iyegko dagidiay.” (Juan 10:16) Idi insaludsod ti ispiker a ni J. F. Rutherford: “Di la mabalin a tumakder amin dagidiay addaan namnama nga agbiag nga agnanayon ditoy daga?” nasurok a kagudua iti tallaong ti timmakder! Kinunana: “Kitaenyo! Ti dakkel a bunggoy!” Adu ti natukay ti pusona ta nalawag met laengen no ania ti namnamada iti masanguanan.
18. Ania ti impangpangruna dagiti pasurot ni Kristo, ket ania ti resultana?
18 Manipud idin, inwanwan ni Kristo dagiti pasurotna a mangipangpangruna iti panangummong kadagiti agbalin a miembro daytoy dakkel a bunggoy a makalasat a sibibiag ken sitatalged iti dakkel a rigat. Idi damo, kasla bassit laeng ti naummong. Naminsan, kinuna pay ketdi ni Kabsat Rutherford: “Kasla saan met unay a dakkel ti ‘dakkel a bunggoy.’” Siempre, makitatay itan no kasano a binendisionan ni Jehova ti trabaho a panagani manipud idi! Babaen ti panangiwanwan ni Jesus ken ti nasantuan nga espiritu, ti napulotan ken ti kakaduada a “sabsabali a karnero” ket nagbalin a “maymaysa nga arban” nga agserserbi a sangsangkamaysa iti panangidaulo ti “maymaysa a pastor,” kas impadto ni Jesus.
19. Kasanotayo a makiraman iti panangpaadu iti bilang iti dakkel a bunggoy?
19 Ti kaaduan kadagiti matalek a tattao ket agbiagto nga agnanayon iti paraiso a daga, nga iturayan ni Kristo ken ti 144,000 a makipagturay kenkuana. Saan kadi a makaparagsak a panunoten ti wagas a panangiwanwan ni Kristo iti ili ti Dios tapno maawatanda ti kasta a nalawag a Nainkasuratan a namnama iti masanguanan? Talaga a maysa a pribilehio ti panangiranud iti dayta a namnama kadagiti makasabaantayo! Aktibotayo koma a makiraman iti ministerio agingga nga ipalubos ti kasasaadtayo tapno agtultuloy nga umadu ti bilang ti dakkel a bunggoy, iti kasta, umadu nga umadu dagiti mangidaydayaw iti nagan ni Jehova!—Basaen ti Lucas 10:2.
No Kasano ti Agtalinaed a Nasungdo iti Pagarian
20. Ania ti mangbukel iti organisasion ni Satanas? Ania ti pakainaigan ti kinasungdotayo kas Kristiano?
20 Bayat nga umad-adu ti ammo ti ili ti Dios maipapan iti Pagarian, masapul met a matarusanda a naan-anay no ania ti kayat a sawen ti panagbalin a nasungdo iti nailangitan a gobierno. Mainaig iti daytoy, idi 1922, nailawlawag iti The Watch Tower nga adda dua nga aktibo nga organisasion, ti organisasion ni Jehova ken ni Satanas. Ti organisasion ni Satanas ket buklen ti komersio, relihion, ken politika. Dagiti nasungdo iti Pagarian ti Dios iti sidong ti turay ni Kristo rumbeng a liklikanda ti aniaman nga aspeto ti organisasion ni Satanas tapno saan a maikompromiso ti kinasungdoda. (2 Cor. 6:17) Ania ti kayat a sawen dayta?
21. (a) Kasano a pinakdaaran ti matalek nga adipen ti ili ti Dios maipapan iti dadakkel a negosio? (b) Idi 1963, ania ti impalgak ti The Watchtower maipapan iti “Babilonia a Dakkel”?
21 Ti naespirituan a taraon nga ipapaay ti matalek nga adipen kanayon nga ibutbutaktakna dagiti rinuker nga aramid ti dadakkel a negosio, ken pakpakdaaranna ti ili ti Dios a saan nga agpaimpluensia iti materialistiko nga aramid dagitoy. (Mat. 6:24) Maibutbutaktak met kadagiti publikasiontayo no ania a talaga ti narelihiosuan a paset ti organisasion ni Satanas. Idi 1963, nailawlawag iti The Watchtower a ti “Babilonia a Dakkel” ket saan laeng a tumukoy iti Kakristianuan no di ket uray ti sangalubongan nga imperio ti palso a relihion. Gapuna, kas mailawlawag a naan-anay iti Kapitulo 10 iti daytoy a libro, ti ili ti Dios—aniaman ti pagilian ken kulturada—ket natulongan a ‘rummuar kenkuana’ ken dinalusanda ti bagbagida iti amin a narugit nga aramid ti palso a relihion.—Apoc. 18:2, 4.
22. Bayat ti Sangalubongan a Gubat I, ania ti pannakaawat ti adu iti ili ti Dios iti balakad iti Roma 13:1?
22 Ti ngay napolitikaan a paset ti organisasion ni Satanas? Mabalin kadi a makiraman dagiti pudno a Kristiano iti panaggugubat dagiti nasion? Bayat ti Sangalubongan a Gubat I, natarusan dagiti pasurot ni Kristo a masapul a saanda a pumatay kadagiti padada a tao. (Mat. 26:52) Ngem para iti adu, ti balakad iti Roma 13:1 nga agtulnog “kadagiti nangatngato nga autoridad” kaipapananna nga agsoldadoda, aguniporme, ken agawitda pay ketdi kadagiti armas; ngem no maibilin a pumatayda, iturongda ti paltogda iti angin.
23, 24. Bayat ti Sangalubongan a Gubat II, ania ti pannakaawattayo iti Roma 13:1? Ania a mas umiso a pannakaawat ti naipaay kadagiti pasurot ni Kristo?
23 Idi mangrugrugi ti Sangalubongan a Gubat II idi 1939, nailawlawag a naimbag iti The Watchtower ti maipapan iti neutralidad. Silalawag nga impakita ti artikulo a dagiti Kristiano ket saan a makiraman iti aniaman a panaggugubat ken riri dagiti nasion iti lubong ni Satanas. Anian a naintiempuan a panangiwanwan! Gapu iti dayta, nasalakniban dagiti pasurot ni Kristo iti nakaam-ames a panagibukbok iti dara a napasamak kadagiti naggugubat a nasion. Nangrugi met idi 1929, nailawlawag kadagiti publikasiontayo a dagiti nangatngato nga autoridad iti Roma 13:1 ket saan a dagiti sekular nga agtuturay, no di ket ni Jehova ken Jesus. Kasapulan latta ti mas umiso a pannakaawat.
24 Idi 1962, inwanwan ti nasantuan nga espiritu dagiti pasurot ni Kristo iti kasta a mas umiso a pannakaawat idi naipablaak dagiti artikulo maipapan iti Roma 13:1-7 iti Nobiembre 15 ken Disiembre 1 a ruar ti The Watchtower. Naawatan met laengen ti ili ti Dios ti prinsipio maipapan iti relatibo a panagpasakup nga imbaga ni Jesus iti nalatak a sasaona: “Ibayadyo ken Cesar ti bambanag ni Cesar, ngem iti Dios ti bambanag ti Dios.” (Luc. 20:25) Maawatan itan dagiti pudno a Kristiano a ti nangatngato nga autoridad ket dagiti sekular nga agtuturay iti daytoy a lubong a nasken a pagpasakupan dagiti Kristiano ngem iti relatibo a pamay-an. No kiddawen dagiti sekular nga agtuturay nga agsukirtayo ken ni Jehova a Dios, tuladentayo ti insungbat idi dagiti apostol: “Masapul nga agtulnogkami iti Dios kas agturay imbes a kadagiti tattao.” (Ara. 5:29) Iti Kapitulo 13 ken 14 daytoy a libro, maammuantayo ti ad-adu pay no kasano nga inyaplikar ti ili ti Dios ti prinsipio maipapan iti panagbalin a neutral.
25. Apay nga apresiarem ti panangiwanwan ti nasantuan nga espiritu iti panangtarus iti Pagarian ti Dios?
25 Panunotem ti amin a naisuro kadagiti pasurot ni Kristo maipapan iti Pagarian iti napalabas a siglo. Naammuantayo no kaano a naipasdek ti Pagarian ti Dios idiay langit ken no kasano kapateg daytoy. Nalawag ti pannakaawattayo iti dua a namnama dagiti matalek a tattao, nailangitan ken naindagaan. Ken ammotayo no kasanotayo nga ipakita ti kinasungdotayo iti Pagarian ti Dios bayat nga agpaspasakuptayo iti relatibo a pamay-an kadagiti agtuturay iti lubong. Isaludsodmo iti bagim, ‘Naammuak ngata dagitoy a napateg a kinapudno no saan nga inwanwan ni Jesu-Kristo ti matalek nga adipenna ditoy daga tapno matarusan ken isuroda dagita?’ Anian a bendision ti kaadda ni Kristo ken ti nasantuan nga espiritu a mangiwanwan kadatayo!
^ par. 3 Sigun iti maysa a reperensia, “ipakitana ti dalan” ti kayat a sawen ti Griego a sao para iti ‘idalan’ iti dayta a bersikulo.
^ par. 7 Sakbay dayta, naipagarup a ti sirmata ket maipapan iti gubat iti nagbaetan ti pagano a relihion ti Roma ken ti Iglesia Katolika Romana.
^ par. 10 Idi Hunio 1880, kuna ti Zion’s Watch Tower a ti 144,000 ket buklen dagiti nayanak a Judio a nakomberte idi 1914. Ngem iti maudi a paset ti 1880, adda naipablaak a pannakatarus nga ad-adda a maitunos iti pannakatarustayo agingga ita.


text:
Mangnamnama iti Ditay Makita
Ikagkagumaan ni Satanas a dadaelen ti kinamatalektayo tapno mapukawtayo ti namnamatayo. Ania ti aramidentayo tapno agtalinaedtayo a matalek, balanse, ken saan a sumuko?
Mangnamnama iti Ditay Makita—Introduksion
Naipasango ti maysa a pamilia kadagiti pakarigatan a kas iti naisalaysay iti libro ti Biblia a Job. Mapagballigiantay met dagiti pakasuotan iti tulong ni Jehova.
Mangnamnama iti Ditay Makita
Makatulong daytoy a makatukay-puso a video tapno determinadoka nga agmatalek ken mangpetpet iti inted ti Dios a namnama.


text:
Dolores, Quezon
Ti Dolores ket maysa a maika-4 a klase nga ili iti probinsia ti Quezon iti Filipinas.
Dagiti baranggay[urnosen | urnosen ti taudan]
Nabingbingay a politikal ti Dolores iti 16 a barbaranggay.[2]
- Antonino (Ayusan)
- Bagong Anyo (Pob.)
- Bayanihan (Pob.)
- Bulakin I
- Bungoy
- Cabatang
- Dagatan
- Kinabuhayan
- Maligaya (Pob.)
- Manggahan
- Pinagdanlayan
- Putol
- San Mateo
- Santa Lucia
- Silanganan (Pob.)
- Bulakin II
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Quezon". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 16 Septiembre 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Quezon". Datos ti Populasion ti Ili. Dibision ti Panagsukisok ti LWUA. Naala idi 16 Septiembre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Sison, Pangasinan
Ti Sison ket maysa a maika-3 a klase nga ili iti probinsia ti Pangasinan iti Filipinas. Kaarripingna iti beddeng dagiti probinsia ti La Union ken Benguet ken dagiti ili ti Rosario iti amianan; Pozorrubio iti abagatan; ken San Manuel ken Binalonan iti abagatan a daya.
Dagiti linaon
Dagiti baranggay[urnosen | urnosen ti taudan]
Ti Sison ket nabingbingay a politikal kadagiti 28 a barbaranggay.[2]
- Agat
- Alibeng
- Amagbagan
- Artacho
- Asan Norte
- Asan Sur
- Bantay Insik
- Bila
- Binmeckeg
- Bulaoen East
- Bulaoen West
- Cabaritan
- Calunetan
- Camangaan
- Cauringan
- Dungon
- Esperanza
- Killo
- Labayug
- Paldit
- Pindangan
- Pinmilapil
- Poblacion Central
- Poblacion Norte
- Poblacion Sur
- Sagunto
- Inmalog
- Tara-tara
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Pangasinan". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 7 Hulio 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Pangasinan". Datos ti Populasion ti Ili. Dibision ti Panagsukisok ti LWUA. Naala idi 2 Hulio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Diktadura
Ti diktadura ket naipalpalawag a kas maysa nga autokratiko a porma ti gobierno a ti gobierno ket tinurturayan babaen ti maysa a tao: ti diktador. Adda daytoy ti tallo a mabalin a kayatn a saoen:
- Ti Romano a diktador ket isu idi ti agdama iti maysa a politikal nga opisina lehistrado ti Romano a Republika. Dagiti Romano a diktador ket naikkanda ti awan patinggana a bileg kadagiti panawen ti emerhensia. Dagiti bilegda ket kasisigud idi a saan nga arbitrario wenno awan a pakisungbatanda, a dagitoy ket suheto ti linteg ken makasapul ti retrospektibo a pannakaikeddeng. Away idi kadgitoy a kasta a diktadura kalpasan ti rugi ti maika-2 a siglo BC, ken ti kalpasan daytoy dagiti diktador a kas ti Sulla ken dagiti Romano nga Emperador ket kaaduanda a nagwatwatwat ti personal ken arbitrario a bileg.
- Ti gobierno a tinengtengngel babaen ti maysa a tao, wenno ti maysa a bassit a grupo ti tao. Iti daytoy a porma ti gobierno ti bileg ket intero nga adda iti maysa nga tao wenno grupo ti tao, ket mabalin a magun-od babaen ti puersa wenno babaen ti panagtawid. Ti diktador wenno dagiti diktador ket mabalinda pay a kaaduan nga alaen dagiti kinawa ti tattao.
- Iti kontemporario a panag-usar, ti diktadura ket mangtudtudo ti maysa nga autokratiko a porma ti awan patinggana a panagturay babaen ti panangidaulo a saan nga inparparitan babaen ti linteg, dagiti batay-linteg, wenno dadduma pay a sosial ken politikal a banbanag iti kaunegan ti estado.
Para kadagiti dadduma nga eskolar, ti diktadura ket maysa a porma ti gobierno nga adda ti bileg nga agturay nga awan ti pammalubos dagiti maiturturayan (a kapadpada ti autoritarianismo), bayat a ti totalitarianismo ket mangipalpalawag ti maysa nga estado nga agtimtimbeng ti gangani amin nga aspeto ti publiko ken pribado a pangkukua ti tattao. Iti sabali pay a panangibaga, ti diktadura ket maipanggep ti taudan ti mangiturturay a bileg ken ti totalitarianismo ket maipanggep ti sakup ti mangiturturay a bileg.
Iti daytoy a kapanunotan, ti diktadura (gobierno nga awan pammalubos ti tattaot) ket maigiddiat ti demokrasia (gobierno a ti bilegna ket nagtaud kadagit tao) ken ti totalitarianismo (gobierno nga agtengtenggel ti amian nga aspeto ti biag ti tao) ket suppiatenna ti pluralismo (gobierno a mangpalubos ti adu a kita ti estilo ti biag ken dagiti pamanunotan).
Adda dagiti sabali nga eskolar a nangipigpiga a nangibagbaga ti ti awan patinggana panagturturay ti Estado (a pagbanagan ti panagatipa kadagiti karbengan) a kas ti kangrunaan nga elemento ti maysa a diktadura ken nagisupsupiatda ti kastoy a panakipatengngaan ti bileg ket lihitimado wenno saan nga agkamkammatalek kadagiti pasamak, gangandat ken dagiti pamay-ay a naitigtignay.[1]
Adu pay a mabasbasa[urnosen | urnosen ti taudan]
- Friedrich, Carl J.; Brzezinski, Zbigniew K. (1965). Totalitariano a Diktadura ken Autokrasia (Maika-2 nga ed.). Praeger.
- Bueno de Mesquita, Bruce; Alastair Smith; Randolph M. Siverson; James D. Morrow (2003). Ti Lohika ti Politikal a Panangungar. The MIT Press. ISBN 0-262-63315-9.


text:
Malabanam ti Sulisog!
“Awan panggepko nga agbuya iti pornograpia. Ngem idi linuktak ti Internet bigla a rimmuar ti maysa nga adbertismen. Idi kuan, diak ammo no apay a linuktak.”
—CODY. *
“Nangrugi nga ag-flirt kaniak ti napintas a katrabahuak. Naminsan, imbagana a mapankami ‘agpalpaliwa’ iti hotel ngem ammokon no ania ti kayatna.”
—DYLAN.
“KABAELAK a labanan ti amin malaksid iti sulisog.” Ipakita daytoy nga angaw no ania ti panangmatmat dagiti tattao iti sulisog—magustuanda unay dayta. Ngem ti sulisog ket ibilang ti dadduma kas agtultuloy a kabusor a kayatda a maparmek. Sika ngay? No masulisogka, tumulokka kadi wenno labanam?
Siempre, saan nga amin a sulisog ket agbalin a dakkel a problema. Kas pagarigan, no koma agdietdietaka, saan met a pakadadaelan ti biagmo no manganka iti sangaiwa a keyk. Ngem ti itutulok iti sabali a pannulisog—nangruna daydiay mangiturong iti seksual nga immoralidad—mangibunga iti nakalkaldaang a resulta. Ballaagannatayo ti Biblia: “Ti asinoman a makikamalala . . . awanan iti puso; daydiay mangaramid iti dayta daddadaelenna ti bukodna a kararua.”—Proverbio 6:32, 33.
No masulisogka, ania ti aramidem? Kuna ti Biblia: “Daytoy ti pagayatan ti Dios, ti pannakasantipikaryo, nga adaywanyo ti pannakiabig; a tunggal maysa kadakayo ammona koma no kasano nga ikutan ti bukodna a basehas iti pannakasantipikar ken dayaw.” (1 Tesalonica 4:3, 4) Kasanom a malabanan ti sulisog? Usigem ti tallo a pamay-an a makatulong.
Pamay-an 1: Saluadam Dagiti Matam
No agbuyaka kadagiti makaparasuk a ladawan, marubroban ti di umiso a tarigagaymo. Imbatad ni Jesus a ti panagkita ket nainaig iti tarigagay. Gapuna, impakdaarna: “Tunggal maysa nga agtultuloy a mangmatmat iti maysa a babai tapno gartemanna nakikamalalan kenkuana iti pusona.” Kalpasanna, nagusar iti nalawag a hyperbole sa kinunana: “No, ita, dayta makannawan a matam itibtibkolnaka, suatem ket ibellengmo manipud kenka.” (Mateo 5:28, 29) Ania ti isuro dayta kadatayo? Tapno malabanantayo ti sulisog, agtignaytayo a dagus ken ditay agbuya kadagiti makaparasuk a ladawan.
Kas pagarigan, ipapanmo a nakitam ti makasisirap nga alikamen ti agwelwelding, perrengem kadi dayta? Siempre saan! Tumallikudka wenno lingdam dagiti matam tapno masaluadam ti panagkitam. Kasta met, baliwam a dagus ti kitaem no adda nataldiapam a makaparasuk a ladawan, iti man magasin, libro, TV, sine, wenno aktual. Saluadam ti panunotmo tapno saan a maimpluensiaan. Kuna ni Juan a dati nga adikto iti pornograpia: “No makakitaak iti napintas a babai, masansan a mariknak a kayatko a sublian a kitaen. Isu a pilitek ti kumita iti sabali, sa ibagak iti bagik: ‘Agkararagka ken Jehova! Masapul nga agkararagka itan!’ No nakapagkararagakon, mapukawen ti tarigagayko.”—Mateo 6:9, 13; 1 Corinto 10:13.
Panunotem met ti kinuna ti matalek a ni Job: “Maysa a tulag ti pinatalgedak kadagiti matak. Gapuna kasano koma nga agparangak a simamatmat iti maysa a birhen?” (Job 31:1) Apay a dimo tuladen ni Job?
Padasem daytoy: No makakitaka iti makaparasuk a ladawan, baliwam a dagus ti kitaem. Tuladem ti mannurat iti Biblia a nangikararag: “Iliklikmo dagiti matak manipud panangkita iti awan pategna.” —Salmo 119:37.
Pamay-an 2: Saluadam ti Panunotmo
Gapu ta imperpektotayo, no dadduma masapul a labanantayo dagiti dakes a tarigagay. Kuna ti Biblia: “Tunggal maysa masuot babaen ti pananggargari ken panangsulbog ti bukodna a derrep. Kalpasanna ti derrep, inton nayinawen, mangipasngay iti basol.” (Santiago 1:14, 15) Kasanom a maliklikan ti kasta a dakes a tarigagay?
No makapanunotka iti di umiso, adda kenka no ania ti aramidem. Labanam ken iwaksim dagita a tarigagay. Liklikam dagiti immoral a panagpantasia. Kuna ni Troy a nairuam idin nga agbuya iti pornograpia iti Internet: “Inkagumaak a labanan dagiti di umiso a pampanunotek babaen ti panangipamaysa kadagiti positibo a bambanag. Narigat nga aramiden ta namin-adu a naulitko dayta. Ngem idi agangay, nasursurok a kontrolen ti panunotko.” Kuna ni Elsa a manglablaban iti sulisog idi agtutubo pay: “Naiwaksik dagiti dakes a tarigagay babaen ti panagbalinko nga okupado ken panagkararag ken Jehova.”
Padasem daytoy: No adda dagiti immoral a bambanag a mapanunotmo, isardengmo a dagus sa agkararagka. Malabanam ti dakes a tarigagay no panunotem ti “aniaman a bambanag a napudno, aniaman a bambanag a serioso a pakaseknan, aniaman a bambanag a nalinteg, aniaman a bambanag a nadalus, aniaman a bambanag a maay-ayat, aniaman a bambanag a naimbag ti pakasarsaritaanda, aniaman ti adda a kinasingpet ken aniaman ti adda a banag a nadayaw.”—Filipos 4:8.
Pamay-an 3: Saluadam Dagiti Tignaymo
No aggigiddan ti tarigagay, sulisog, ken oportunidad, mabalin a tumaud a dagus ti parikut. (Proverbio 7:6-23) Ania ti aramidem tapno saanka a mabiktima?
Nagsayaat ti balakad ti Biblia: “Nasaldet daydiay nakakita iti didigra ket rugianna ti aglemmeng, ngem daydiay awanan kapadasan limmasat ket masapul a sagabaenna ti pannusa.” (Proverbio 22:3) Isu nga annadam dagiti tignaymo. Panunotem dagiti situasion a pakaigapuan ti problema ket liklikam dagita. (Proverbio 7:25) Kuna ni Filipe a nakaparmek iti pannakaadiktona iti pornograpia: “Inkabilko ti kompiuter iti lugar nga adu ti makakitkita ken nangikabilak iti Internet filter software ken agusarak laeng iti Internet no adda kaduak.” Kuna met ni Troy a nadakamat itay: “Liklikak ti agbuya kadagiti pelikula nga addaan kadagiti makagargari nga eksena ken diak met makikadua kadagiti tattao nga agsasarita maipapan iti seks. Diak kayat nga isagmak ti bagik.”
Padasem daytoy: Ammuem dagiti pagkapuyam, ken panunotem a nasaksakbay ti aramidem tapno maliklikam dagiti situasion a pakasulisogam.—Mateo 6:13.
DIKA SUMUKSUKO!
Ngem kasanon no iti laksid ti panagreggetmo, kimmapuyka ket timmulokka iti sulisog? Dika koma maupay ken sumuksuko. Kuna ti Biblia: “Daydiay nalinteg mabalin a matuang iti uray mamimpito a daras, ket sigurado a tumakderto.” (Proverbio 24:16) Wen, paregtaennatayo ti nailangitan nga Amatayo a “tumakder.” Awatem kadi ti naayat a tulongna? Gapuna, dika ngarud mabannog nga umadani kenkuana iti kararag. Pabilgem ti pammatim ken ti determinasionmo babaen ti panagadalmo iti Saona ken ti regular nga itatabunom iti Nakristianuan a gimong. Ipapusom ti kari ti Dios: “Patibkerenkanto. Pudno a tulongankanto.”—Isaias 41:10.
Kuna ni Cody a nadakamat itay: “Masapul ti panagregget tapno malabanak ti panagbuyak iti pornograpia. Namin-adu a naulitko dayta, ngem babaen iti tulong ti Dios, nagballigiak met laengen.” Kuna met ni Dylan a nadakamat iti rugi: “Naglaka laeng koma a makidennaak iti katrabahuak. Ngem natibker ti determinasionko ket imbagak kenkuana ‘Saan’! Nagsayaat ti riknak ta addaanak iti nadalus a konsiensia. Kangrunaanna, ammok nga ipagpannakkelnak ni Jehova.”
No agtalinaedka a natibker ken labanam ti sulisog, masiguradom nga ipagpannakkelnaka met ti Dios!—Proverbio 27:11.
^ par. 2 Nabaliwan ti dadduma a nagan iti daytoy nga artikulo.


text:
Enero 23-29
ISAIAS 38-42
Kanta 78 ken Kararag
Panglukat a Sasao (3 min. wenno awan pay)
GAMENG MANIPUD ITI SAO TI DIOS
“Mangted ni Jehova iti Bileg iti Daydiay Nabannog”: (10 min.)
Isa 40:25, 26—Ni Jehova ti Gubuayan ti amin a dinamiko nga enerhia (ip-1 409-411 ¶23-25)
Isa 40:27, 28—Makitkita ni Jehova dagiti pakarigatan nga ib-ibturantayo ken dagiti kinaawan hustisia a pakaipaspasanguantayo (ip-1 413 ¶27)
Isa 40:29-31—Mangted ni Jehova iti bileg kadagiti agtaltalek kenkuana (ip-1 413-415 ¶29-31)
-
Panagkali iti Naespirituan a Gameng: (8 min.)
Isa 38:17—Iti ania a pamay-an nga ipuruak ni Jehova iti likudanna dagiti basoltayo? (w03 7/1 17-18 ¶17)
Isa 42:3—Kasano a natungpal daytoy a padto ken Jesus? (w15 2/15 8 ¶13)
Ania ti maadalko iti panagbasa iti Biblia ita a lawas maipapan ken Jehova?
Ania dagiti punto iti panagbasa iti Biblia ita a lawas a mausarko iti ministerio?
-
Panagbasa iti Biblia: (4 min. wenno awan pay) Isa 40:6-17
AGBALIN A MAS EPEKTIBO ITI MINISTERIO
Damo a Pannakisarita: (2 min. wenno awan pay) lc—Mangibati iti pagsaritaan para iti panagsarungkar.
Panagsarungkar: (4 min. wenno awan pay) lc—Mangibati iti pagsaritaan iti sumaganad a panagsarungkar.
Panangyadal iti Biblia: (6 min. wenno awan pay) lv 38-39 ¶6-7—Ipakita no kasano a danonen ti puso ti iyad-adalan.
PANAGBIAG KAS KRISTIANO
Kanta 68
“Diyo Liplipatan nga Ikararagan Dagiti Maidaddadanes a Kristiano”: (15 min.) Pagsasaritaan. Irugi babaen iti panangipabuya iti video a Naulit a Pannakabista Dagiti Saksi ni Jehova Idiay Taganrog—Kaano nga Agpatingga ti Kinaawan Hustisia?
Panagadal ti Kongregasion iti Biblia: (30 min.) kr kap. 7 ¶10-18, ti kahon a “Dagiti Programa iti WBBR,” ken ti kahon a “Nakallalagip a Kombension”
Repaso ken Dagiti Maadal iti Sumaruno a Lawas (3 min.)
Kanta 9 ken Kararag


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
1 Tesalonica 3:1-13
3 Gapuna, idi saanmin a maibturan, nakitami a nasayaat no agbatikami a dakdakami idiay Atenas;+2 ket imbaonmi ni Timoteo,+ a kabsatmi ken ministro ti Dios iti naimbag a damag+ maipapan iti Kristo, tapno patibkerennakayo ken liwliwaennakayo maigapu iti pammatiyo,3 tapno awan koma ti maisiasi babaen kadagitoy a rigat.+ Ta dakayo ammoyo a nadutokantayo iti daytoy met laeng a banag.+4 Iti kinapudnona, met, idi addakami kadakayo, impakpakaunami kadakayo+ a naikeddengkami nga agsagaba iti rigat,+ kas iti napasamak met ken kas iti pagaammoyo.+5 Dayta ti makagapu a, pudno unay, idi saankon a maibturan, nagbaonak tapno maammuak ti kinamatalekyo,+ ta amangan no iti aniaman a pamay-an nasulisognakayo ti Mannulisog,+ ket nagbanag nga ubbaw ti panagbannogmi.+6 Ngem kasangsangpet laeng ita kadakami ni Timoteo manipud kadakayo+ ket impaayna kadakami ti naimbag a damag maipapan iti kinamatalek ken ayatyo,+ ken agtultuloy ti naimbag a pananglaglagipyo kadakami a kankanayon, nga iti isu met laeng a pamay-an mailiwkayo a makakita kadakami, kinapudnona, a kas met ti pannakailiwmi kadakayo.+7 Dayta ti makagapu, kakabsat, a naliwliwakami+ kadakayo iti isuamin a panagkasapulan ken rigatmi babaen ti kinamatalek nga ipakpakitayo,+8 agsipud ta ita agbiagkami no agtakderkayo a sititibker iti Apo.+9 Ta ania a panagyaman ti mabalinmi nga ipaay iti Dios maipapan kadakayo kas subad ti isuamin a rag-o a pagragrag-oanmi+ gapu kadakayo iti sanguanan ti Diostayo,10 bayat nga iti rabii ken aldaw umar-ararawkami+ nga ad-adda pay a nalablabes tapno makitami ti ruprupayo ken tapno mapunnuanmi ti bambanag a pagkurangan ti pammatiyo?+11 Ita sirarang-ay koma nga iturong ti mismo a Dios ken Amatayo ken ni Apotayo a Jesus+ ti dalanmi nga agturong kadakayo.12 Mainayon pay, parang-ayennakayo koma ti Apo,+ wen, pawadwadennakayo, iti ayat+ iti maysa ken maysa ken iti isuamin, a kas met iti ar-aramidenmi kadakayo;13 iti panggep a patibkerenna koma dagiti pusoyo, awan pakababalawanna+ iti kinasanto iti sanguanan ti Dios ken Amatayo inton kaadda+ ni Apotayo a Jesus agraman dagiti amin a sasantona.+


text:
Cabarroguis, Quirino
Ti Cabarroguis ket maysa a maika-3 a klase nga ili ken isu ti kapitolio ti probinsia ti Quirino iti Filipinas.
Dagiti baranggay[urnosen | urnosen ti taudan]
Ti ili ti Cabarroguis ket nabingbingay a politikal iti 17 a barbaranggay.[2]
- Banuar
- Burgos
- Calaocan
- Del Pilar
- Dibibi
- Eden
- Gundaway (Poblacion)
- Mangandingay (Poblacion)
- San Marcos
- Villamor
- Zamora
- Villarose
- Villa Peña (Capellangan)
- Dingasan
- Tucod
- Gomez
- Santo Domingo
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Quirino". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 11 Hulio 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Quirino". Datos ti Populasion ti Ili. Dibision ti Panagsukisok ti LWUA. Naala idi 11 Hulio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Kategoria:Suisa
Dagiti subkategoria
Daytoy a kategoria ket addaan kadagiti sumaganad a 3 a subkategoria, manipud iti 3 a dagup.
H
- ► Heograpia ti Suisa (3 K)
T
- ► Tattao a Suiso (1 K)
E
- ► Dagiti pungol nga artikulo ti Suisa (1 K, 1 P)
- Dagiti Alpino a pagilian
- Dagiti pagilian idiay Europa
- Akinlaud nga Europa
- Dagiti estado a kameng ti La Francophonie
- Dagiti naserraan ti daga a pagilian
- Dagiti pagilian ken teritorio nga agsasao ti Aleman
- Dagiti pagilian ken teritorio nga agsasao ti Pranses
- Dagiti pagilian ken teritorio nga agsasao ti Italiano